text:
La ploie e bat sul veri de machine. Il papi al svolte a çampe e mi lasse che o ledi a scuele di bessôl. La scuele si le viôt e je alì insom. Une stradele in bande e mene a une cjase inderoc o pûr mi dîs che o soi rivât.
Cheste matine no vuei lâ a scuele che o ai un compit, cussì o jentri in cheste cjase che e sarà la mê cove di cheste matine vueide. O vuei jentrâ par svuincâ la scuele. La machine di me pari e scomparìs te crosade e jo o côr dentri par no fâmi viodi, la puarte e je sierade ma si vierç cence la clâf.
La jentrade e je biel che vueide. Al è un breâr che al criche sot dai pîts. E je verementri grande. O viôt che in cusine un barcon al à il veri rot come se cualchidun al vedi tirât un clap. Dal di fûr e jentre un aiarin crût, une ploie glaçade. Alc al lampe in chê scure stanzie ma nome par un marilamp. Un lamp maledet. A son doi voi celescj come chei di un cîl seren. Spaventât o scjampi e mi cjati di sore des scjalis.
Un curidôr lunc, o voi indenant a palpe cui braçs slungjâts indenant. O voi cuintri alc, no sai ce. Mi fermi pe pôre. O sint alc a tocjâmi. O zuri, no mi soi mot nancje di un tic. Un vêl lizêr di sede mi tapone il cjâf prin che mi inacuarzedi di ce e cemût. Cu la man che mi trime o cîr di gjavâmal e mi inacuarç che spine che pene e forope il scûr. Sul paviment si slargje une magle licuide rosse, e samee sanc. Denant di me dal scûr e salte fûr une femine. E je biele. Cui cjavei bionts e luncs e un mantel fin par tiere viert denant e discolce. E à un cjapiel di infermiere, lis cjalcis e lis mudandinis neris, gjachete blancje vierte sul pet plen. E un curtìs in man. Une siringje in chê altre. Mi rît simpri plui fuart, simpri cun plui scjas, cuntune ghigne orende. E ven de mê bande e jo no rivi a movimi. Chei soi voi ros mi tegnin inclaudât.
Mi dîs alc che no capìs, chel sunsûr mi travane la orele e mi insgrisule dut il cuarp. La sô vôs mi sune di clop tal cjâf, un lament. O sint dai pas, al sta rivant cualchidun altri, un grum di int mi cjale, a son tor ator in cercli che cjalin la infermiere tant che e alce il curtisson e la siringje e jo o soi inzenoglât alì, agnel dal sacrifici. A àn intor une mascare e un mantel neris e a ridin di gust. Mi clamin, mi disin brâf chest furlan, mi incitin a gjoldi dal moment, mi invidin a jessi part dal zûc. O vierç i voi, a son doi voi celescj come chei di un cîl seren, o soi distirât tal gno liet, mê mari mi clame: «Stiefin, jevistu?»
Un curtisson e une siringje a son poiâts sul comodin. Sul cjâf sui mei cjavei o sint un vêl lizêr di sede. «O ai di jessi fûr di ca!», mi dîs. Il cûr mi bat cence remission. O provi a cori e il cricà dal len mi spavente parcè che no sint se cualchidun mi ven daûr. Il curidôr nol finìs mai. O cjali indaûr e nol è nuie. Miôr a son chei doi voi celescj. A scumparissin e ju torni a viodi di un ros impiât. O vuei sberlà ma no rivi. Lis gjambis mi clopin e o voi a trastolons. Chei voi si svissinin e si fermin tacâts parsore di me.
Chê lûs rosse e sclarìs pene il scûr.
di Stefano Gasti
Conte n. 132


c: text/html

text:
A jerin 200 agns che di muart naturâl nol murive plui nissun: un miliart di personis, modificadis, selezionadis par varietât di gjenome, in mût di no sierâsi nissune puarte pal avignî, a vivevin in pâs intun mont aromai cuiet. La eliminazion des cjadenis gjenichis dal invecjament e la interpolazion di gjens di levan lis vevin puartadis indevant un grup di savis iluminâts, aromai muarts, che a vevin fat la lôr sielte di scuindon e cence che nissun no ju podès fermâ: nuie plui invecjament, e par compensazion sterilitât scuasi complete. Il gjenar uman si veve trasformât intune gjernazie di ibrits, ma si restave simpri zovins, o al massim madûrs: se no si veve cualchi incident, la medisine e faseve che al fos impussibil murî di malatie e il cuarp, te flôr de fuarce, si ripiave in curt di chês pocjis malatiis che si cjapave ogni tant. Cu la riduzion de popolazion e cu la distribuzion tecnologjiche belançade al bastave pôc lavôr par mantignîsi in ecuilibri cul ambient e vê dut ce che al coventave: l’incuinament al jere un cjapitul di storie passade e no jerin plui vueris. Par dâi la volte a chei pôcs che a murivin di incident, si programave une cierte cuantitât di clons ogni an.
Dut al leve indevant cence problemis. Dome tai ultins 6 mês si viodeve che si varès vût di incressi la cuote di clons gnûfs almancul dal 600%, e la proiezion al pareve che e ves di lâ sù ancjemò. Al pareve che chest cambi al fos tacât par vie di un messaç te rêt, che al jere deventât une mode di sucès straordenari:
“Tu âs provât dut, e je ore di dâ un sens ae tô vite: prove la muart!”
di Spirt Anonim
Conte n. 128

robotstxt: allowed

filter: keep


text:
Al è un mus virtuâl, il mus di Lise. Un mussut jentrât tai siums e afiets di picinine.
Altris frutins si pierdin vie a fevelâi a un ors, un cjan, un simiot, fintremai une piore cualchidun, che ju puartin a durmî cun se. Invezit Lise e à vût, za di chê volte, la manìe dal mus.
E pareve, di fat, une manìe come tantis, di passaç, tratantsi propi di un mus, cun dut il mâl che dai mus si à simpri dit, massime a scuele, cul banc dai mus, lis orelis di mus e i mestris e lis mestris po, cu la maleperaule di mus saldo su la ponte de lôr lenghe.
Ma Lise no ten cont dai preiudizis. E je lade indenant cul mus di frute in sù, fintremai ore presint, di femine di cjase.
Le bute anzit cumò in filosofie. E bat che par un doman plui biel, plui bon, plui net bisugne tirâ jù des bandieris ducj i leons e lis acuilis in vuaite e començâ a meti sù i mus, simbul dai vivents che no àn mai fat violencis ma saldo paididis, cence dâ vie e baratâ la libertât dal lôr pinsîr par un piç di sucar.
E à une venerazion, Lise, par so nono Min che al à simpri tirât e tasût e cjapadis tant che un mus, fin cuant che pe sô strade al è colât, cu l’anime monde e il voli clâr.
E dîs talmentri ben dai mus, che no i baste plui cumò un mus virtuâl. E vorès podê disponi di un rût mus. Al è za di un pieç che e je daûr a studiâ la robe. Viodi dulà cjoli un mussut di tirâ sù. Procurâi un puestut di sest dulà sotetâlu. Cjatâ cui che lu neti, lu strighii, i procuri une bocjade, che e reste cumò la ultime robe di risolvi e po je fate.
E à provât anzit, Lisute, a butâ la peraule cun so pari ma chel, dûr come il mus, al tontone che za cumò al lavore come un mus.
Storiutis de buinegnot
di Ivano Urli


text:
mercoledì 2 marzo 2011
La conte misteriose (9): Todtnauberg
9 coments:
- Dame mit Fächer ha detto...
-
Gustose da lei, cheste traduzion, il furlan a la riint ancjemò plui divertente. O viôt un K cal sostituîs il non da la version origjinâl!
- 02/03/11, 09:55
-
-
O sin a Carnevâl.
I personaçs a son in mascare ;-)
Ma si disvelaran inte soluzion.
- 02/03/11, 13:59
- Dame mit Fächer ha detto...
-
L'acarli, peraule gnove par me che le ai talianizade in uncinet dismenteant il feret da la none.
- 02/03/11, 15:14
- gelostellato ha detto...
-
Dame... aromai no covente domandâ...
jo aromai o ai let la soluzion, ma tu podaressis dâ cualchi indizi al public...
Secont me cheste no si induvine...
dome tu tu podevis! :)
- 02/03/11, 17:53
- Dame mit Fächer ha detto...
-
L'autôr al scriveve ancje cun altris pseudonims e, viôt tu ce robis, tal 1963 al veve publicât il romanç Gelo(Frost).
- 03/03/11, 08:28
-
-
O ringracii Done Bete pe atenzion che e mostre di doprâ tal lei lis contis.
Le ringracii in zonte par vêmi fat ricuardâ che ancje mê none e doprave la peraule 'feret'. Za mê mari no le doprave plui!
Al è chest un di chei câs dulà che si va a pescjâ dentri dal poç de memorie une peraule dismenteade, si le tire fûr e dopo e torne a vivi come se no fos mai stade metude di bande.
Graciis ancje a Contecurte.
O decît par chest di cambiâ te conte 'acarli' (che aromai le vin imparade) in 'feret'.
- 03/03/11, 22:31
- Dame mit Fächer ha detto...
-
Ben, graciis zentîl Garzon! Cumò o soi tentade di metimi a gucjâ une barete come che di Heidegger e dopo o viodarai a cui regalâle.
O ai dit "barete", parcè la scufe jo la intint plui come che dai frutins a pene nassûts. Tes fotos ca ritrain Heidegger o viôt un basc come chel cal meteve mio pari - ma sôl par lavorà di mecanic - ca no i plaseve par nie a me mari. Lu clamavin Ciribiri e, cualchi an fa, co jeri lade a Marsilie, o ai cjatât un negozi sôl di cjapiei e scuviert che lis etichetis dai bascs a puartavin la scrite "Ciribiri".
- 04/03/11, 09:09
- Dame mit Fächer ha detto...
-
... ma il Ciribiri nol è un indizi e jo no sai se la femine di Heidegger a preparave in cjase ancje il savon di Marsilie.
Ma jo o soi stade in visite ancje ai lâts dal Salisburghês e, tra chesj, un al è il Traunsee, dolà che ta la citadine di Gmunden a si cjate l'archivi cal custodìs il lassit dal nestri autôr.
- 05/03/11, 11:20
- Dame mit Fächer ha detto...
-
Une opare teatrâl dal nestri autôr, "Immanuel Kant", a jere in sene in Novembar al Teatri Giovanni da Udine.
- 06/03/11, 07:21


text:
Conte n. 99
mercoledì 13 gennaio 2010
Conte di peraulis muartis
Conte n. 99
6 coments:
-
-
Conte che ti conte e il fi di Diu al fa une gambadorie al pari - al s'insumeave di jessi lontan, di cori vie - e Diu... dismot e strabucjant le barbe, al scolte il fi che... - O pari, sempitern che tu fevelis il mond, cjale che me mari e berle, che lis femenatis virgins...
- O ai capit, frut di un frut cal no esist. Cumò o proviodarai a dile in marilenghe.
- Bon, alore o tornarai a durmì.
ps - Di Suald: bielissime!
- 11/05/12, 12:59
-
-
lu ai benzà scrit di une vite, il bilietut di meti su le tombe di Rabbi Low (e disin che po il desideri si invere): parcè che ducj i Golèm de storie ( les regjes, les glesies - cun liberisims e dogmis) e scjafoin l’avignî di Adam.
e Diu si lagne ancjemò, si lamente di un continui: ma e son sorts.
intant Jehuda Liwa Ben Becalel al continue a cjalâ cun misericordie i soi pipinots.
ma chest istât o voi a pît a Josefov: a puartâlu su chê tombe.
cuissà mai.
°°°
conte biele profonde
ancjemò
el fari
- 12/05/12, 10:00
-
-
Al sares biel che tu lassis a Josefov.
In tal là, viarz il cur e le cognošince, tal tornà ten cont dut, par dopo danus le poesie. Cheste volte no sta bati i fiers, lasse che il lavor lu fasedi je e il so misteri.
Fantastico sentire come la poesia cresce
Mentre io mi ritiro.
Cresce, prende il mio posto.
Mi toglie di mezzo.
Mi caccia via.
La poesia è pronta. (T. Tranströmer)
- 13/05/12, 07:03
- Jaio Furlanâr ha detto...
-
Ce ao da dî? Forsit o ai di scusâmi chi soi un cence diu e che mi ven tal cjâf le ultime pagjine chi ai leût dal Journal de Delacroix in Maroc, ven a stâi, i marochins che a obleavin i ebreos e i stranîrs a gjavâsi lis scarpis par passâ dongje di une moschee e il lôr crodi che une preiere scrite in tune scugjele di âghe a bastave a fâ de âghe une medisine par dâ ai malâts. Duncje o cjali cheste conte cun condiscendence par vie de marilenghe ma cun difidence par vie dai nons di dius che van e vegnin jenfri lis riis seben chest diu achi al mi somee plui simpatic par vie che le conte mi met in condizion di acetâlu come un diu forest e che a met in evidence le sparizion de marilenghe.
Cui ch'al vegnarès a savê chi soi stât tirât sú jenfri toniis di plevans e cotulis di munie al puedarès disimi chi ai di vergognâmi e chest lu fasarès cun fierece parcé che lant ator pal mont, prime mi vergognavi di crodi e cumò, il scuegni vergognâmi di no crodi al puès sei ancje un plasê.
Mi scusi duncje cul scritôr e cui letôrs chi sburti a dîmi le lôr se ju ai mâl tocjâts e zontâ almancul un coment pal scritôr se a son stâts ben tocjâts.
- 15/05/12, 15:51
-
-
Ma no, ce scusasi!
Nančhe jo no vares nuje di disi.
Ma cheste a je una preseôse circunstance par diti che jo no ai mai crodut che Diu al sedi possidence de glesie e soredut de glesie dai possents.
No, no le viodin tal stes mûd, parcè che jo, no come te, o crôd e non doi impuartance a jessi tal just, parcé che no jè, par me, une question di justece.
Mandi
Rossella
- 15/05/12, 22:58
- Jaio Furlanâr ha detto...
-
Si puès duncje sei compagns tal fâ ancje si sin diferents tal pensâ. Jo o varès une morâl cence religjon e tu une morâl cence glêsie. Dut al consist tal savê ce ch'al é ben o ce ch'al é mâl par un ch'al crôt e un che nol crôt sperant che lis diferencis no sedin contraditoriis.Mandi e buine zornade a ducj...Ancje a di chei che a crodin:-)
- 16/05/12, 06:45


text:
une curiositât, par jentrâ in discors
Zuane d’Angiò contesse di Provence e regjine di Napoli, e jere contemporanie di pape Urban VI e dal cuintripape avignonês Clement VII. Ma culì no interesse tant le sô storie: e ancjemò di mancul chê di chei altris doi, cun ducj i muarts che fasevin, cui complots che si fasevin par dâ a diviodi cui chel al ves vût le veretât plui juste.
Nus interesse nome un fatut.
Tal 1347, le regjine Zuane - e veve vincjeun agns - e ven declarade eresiàtiche e scismatiche dal pape, che cun chê scuse le pare vie di Napoli. Biel tornant te sô contee e passe par Grasse, une vile de France. Cjapade jenfri di un brut tristimp di soresere, e cjate sotet tal cjistiel di un zentilom che al faseve el vedreâr. Tal indoman le contesse i domande di viodi cemût che al fâs i flacons. E chel, dut stranît pe domande e di plui pe bielece di chê fantate regjine, si met a soflâ, ma cussì tant e cussì tant ben, che i ven fûr une butilie di une cuindisine di litris. El mestri alore le pree di podê dâ el sô non a chel biel sproposit. E je i sugjerìs di clamâle “dame Zuane" che in francês al sune “dame-jeanne”.
Cjo mo!
Po chel vedran le à metude sul stranc sut, le à strente in sigûr e ornade cun vencs colorats: e al à fate fortune.
e vignìn a nô
Piligrìn … in chê volte, zirant vie pal mont in triciclo, si è sburtât jù pe France: a Lurd
fintremai! a cjatâ le Madone cun cinc damigjanes
, tornant di che aghe jemplades in colm. Sul cartel scrit a man, par denant si leieve “de Vergjine l’aghe jo o puarti in Friûl”.
Di paîs in paîs lu fermin smicjant « une gote ancje a nô, pai nestris malâts ... ». «… là jù tant lontan no podin migo lâ ... ». « le Madone ti vuardi e nô ti sin grâts ... »
Al jere bon Piligrìn e cussì ur in dave: a gotes, lassant che il lôr cûr al rindès fûr dal vade. Le sere, sul scûr, si fermave a durmî dongje un riul, par lavâsi le muse partint l’indoman, vent in prime le cure di rionzi par ben chês sôs cinc benedetes.
Alfin in trê mês, lui con lôr ducj intîrs, son rivâts in sorprese.
Ve’ le vôs che si spant: intun lamp tal curtîl une code in preiere. In chel dì dutes cinc les disvuede che cuasi i ven voe di partî jù pe France di gnûf: chê stagjon cussì curte e jere stade plui buine di tantes ben lungjes, in orari e a paron.
(Al veve scuviert, daûr di Èline Flavie (1) el negozi zovevul di robes di cult: di credo in marcjât, di relicuie in crodince).
di El fari


text:
Ce sglonfe de ploie!4 coments Publicât da il crot il venerdì, dicembre 12, 2008
Lis zornadis di ploie a son une robe dute particolâr, comunementri si dîs che a son brutis e di sigûr nus dan cualchi fastidi ma a àn dai savôrs e dai odôrs inconfondibii.
Sarà une cuestion di umiditât, sarà parcè che o sin ducj un pôc meteropatics, ma dut al va un pôc plui planc, i sunôrs si cuietin, la int ti stâ un ninin plui dongje, magari nome par fevelâti mâl dal timp, e parfin il mignestron (o il brût) a àn un savôr dut lôr.
Ancje contâ ce che al sucêt si lu fâs cuntun sun une vore dolç disint che al plûf e cussì fasint si descrîf un stât di riverence viers la nature.
Sperin che il Riul-la Tor-il Nadison-il Tiliment a stedin bogns cheste gnot. No o stin fers ca, imbombâts sot de aghe.


text:
Ai prins di
Fevrâr a Riga, capitâl de Letonie, si è davuelte une manifestazion
par difindi la esistence des scuelis russis intal paîs e par fâi
cuintri ae volontât dal esecutîf di modificâ il lôr status a
partî dal Setembar dal 2018. In particolâr, il guvier de Letonie,
al volarès eliminâ il rus tant che lenghe veicolâr di chescj
istitûts lassantlu dome intes oris di insegnament di lenghe e
culture russe. Se l’esecutîf nol cambiarà idee, a disin i
organizadôrs de manifestazion, lis protestis a cressaran simpri di
plui. La ministre pe educazion, Ina Druviete, si è cjatade cui
manifestants intant de iniziative e ju à sigurâts che la riforme e
vignarà metude in vore in maniere graduâl e che il dirit a imparâ
la lenghe russe al sarà mantignût distès.
Font:
The Baltic Times, 04/02/14


text:
Cul svicinâsi des elezions europeanis, ancje intal stât spagnûl a son daûr a concretizâsi i acuardis eletorâi tra lis formazions politichis di stamp nazionalitari. Cun di fat, al acuardi za sotscrit jenfri ERC (Esquerra Republicana de Catalunya) e i bascs di Aralar, si à zontât ancje il BNG, che lis voltis stadis si veve invezit presentât intune cui catalans di CiU e cui bascs dal PNV. Ta cheste maniere, a disin i nazionaliscj galizians, si vûl dâ plui fuarce ancje in Europe ae domande di autodeterminazion dai trê popui. Al acuardi eletorâl a podaressin zontâsi ancje Eusko Alkartasuna (Paîs Basc), Entesa per Mallorca (Paîs Catalans), Chunta Aragonesista (Aragon) e Andecha Astur (Asturiis).
Font: Gara, 31/03/09; Galiza Hoxe, 31/03/09 e 04/04/09; Món Divers, 01/04/09


text:
La
organizazion Softaragonés e à presentât un sît web di traduzion
automatiche tra lis trê lenghis che si fevelin intal Aragon, ven a
dî aragonês, catalan e spagnûl. Si trate di une prime version che
e implee la tecnologjie de plateforme Apertium e che e larà dilunc a
jessi svilupade e miorade. Il sît al permet di voltâ sei tescj in
diviers formâts, sei materiâi che si cjatin in rêt. Softaragonés
e je une organizazion cence fins di vuadagn che si propon di svilupâ
l’ûs dal aragonês su internet e intes gnovis tecnologjiis.
Font:
Jornalet,
22/02/16


text:
Setembar 2016
SETEMBAR - PRIME PAGJINE. EDITORIÂL - No Model Friûl, ma une “buine rabie” / (L)INT FURLANE. Se si studin i Fogolârs / Referendum costituzionâl: lis resons furlanis particolârs pal “no” / PAGJINE 2 – IPSE DIXIT / Taramot dal centri Italie, il Friûl tra i prins | Cemût judâ / Glesie Furlane pal “Ostel Capisterium” di Norcia / PAGJINE 3 - Gnûf diretîf pe associazion Kanaltaler Kulturverein. Storie e futûr de minorance gjermanofone in Friûl. / COGNONS DAL FRIÛL / Ristampât il libri La Tribù di Levi. Dopo La fabriche dai predis, il libri plui cognossût di pre Beline / PAGJINE 4 - Cemût si disial lemure par furlan? “Intant cuietiti…” / In Gravo, a nodâ / NETITI LA LENGHE / PAGJINE 5 - Lis lidriis des “gnovis vîts” a son in Friûl: interviste a Marco Simonit | Sisteme inovatîf / CJARGNE. Seconde edizion dal premi Baston di San Pieri di Cjargne / PAGJINE 6-7 - IL LUNARI DI SETEMBAR - SIMPRI BOGNS. Gabriele Zanello, Giovanni Battista Gallerio. Gli autografi delle poesie e delle prediche friulane, Udin, 2005 / LA POESIE. Madone di Setembar (1926) / RICETE. Risot “moscatel” / PROVERBIS / IMPRESCJ / ORT FURLAN / I SANTS DAL MÊS. S. Marie Vergjine di Barbane / IL PERSONAÇ STORIC. Giulio Asquin / NO SON PERAULIS PAR VECJOS. Selfie / PAGJINE 8 - SLOVENIE. Puaretât in Slovenie confrontade cun la Europe. La crisi e somee passade, ma i problemis a restin./ FRIÛL EUROPE. Il “Manifest di Ventotene” e la comedie de “Garibaldi” / Al torne Suns Europe. In rêt il sît gnûf e l’avîs pe partecipazion / PAGJINE 9 - SCOMENCÂTS PAR FURLAN. In Patagonie | Il libri e l’autôr | Il tradutôr / NO PAR FURLAN… MA BOGNS. Un libri su la politiche e lis politichis te Regjon Friûl-VJ | “Enfestar”, cjants e bai tra il folk e Tom Waits / Alvise Nodale: un zovin cjantautôr che al promet cetant ben, su lis olmis di Straulino / Ridi, cjantâ e rock’n roll cui Parafangos | Un “Premi Friûl” in sachete / PAGJINE 10 - Par simpri Trio Pakai. Dopo Amato, ancje Gjenesio nus à lassâts. Ma il Trio al reste eterni | Il miôr de lôr discografie | Un ricuart / TV furlane. Contile Juste, il tg de Provincie di Udin in lenghe furlane in onde su Telefriuli fin a Dicembar / CE MÛT CHE SI LEI LA GRAFIE FURLANE / PAGJINE 11 - IL FERÂL. A scuele / Premi Merit Furlan a pre Roman Michelot // / PAGJINE 12 - CUINTRISTORIE DAL TARAMOT. Setime pontade. Peraulis e modons / DI SCJAS IN SCJAS: I TARAMOTS INTE STORIE FURLANE. Il 1400, un secul disgraciât //
Fracant sui link, cualchi anticipazion dai articui di chest mês.
I altris a saran disponibii pe consultazion on line fra doi mês, tôr 15 di Novembar.


text:
Cun dute le canae ch'a 'nd ere da Agne Lene cheste Istât, par fuarce che cualchi acident a scugnive rivâ.
- La Zizi a jere colade e a si jere rote il nâs e no podeve plui maridâsi seben ch'a veve bielzà vot agns.
- Il Nino al si jere brusât il gargat crodint di bevi vin intune butilie di asêt e al jere restât cence vôs seben che nol veve vût mâl.
- Il Paride tignût a diete, par vie di une malatie che di sigûr a veve sô mari, al jere restât cence mangjâ par vie che le gnot al eave te cjanive a roseâ salam e çuç di mont
- Il Vigjut det il Nonçul parcé ch'al à simpri zuiât a fâ le messe par sunâ lis cjampanis, invezit chest an al à zuiât al dotôr e al veve mitût une aspirine te surisute di sô cusine par vuarî il so nâs. joissus!
- I plui trancuils a someavin sei i doi zimui ch'a lavin simpri a pescjâ tal Dean fin cuant che si son fats cjapâ a spiâ lis copiis di morôs te glerie e da pescjadôrs a son deventâts pecjadôrs.
- Il plui brâf al sarès stât il Beput ch'al veve chê di spacâ lens ogni di ma dopo doi dîs al veve sbaliât il colp e il massanc invezit di finî sul çoc a i ere rivât tal zenoli.
Agne Lene, jenfri il disperâ e il riduçâ e rivave istès a calmâ lis maris e i paris ch'a si cavilavin pai fruts e i fruts che si cavilavin par un nuie seben la Nini si jere barufade cuntun vicin parcé che al infilave 'ne canucje tal cûl des ranis e po al sofflave fin a fâlis sclopâ. Joiii! Sorte che e veve vinçût jê se no' chel voli neri cuissà trop che i varès durât.
L'unic da calmâ nol jere un frut ma Checo il marangon, il vicin ch'a si lamentave che le mularie i veve robât plui di doi chilos di clauts. Naturalmentri, agne Lene a zurave de inocence dai fruts e lôr a zuravin che no vevin mai tocjât nissun claut. Ma il Checo sêti ch'al lave a cirî i clauts par vê un cafè o a bevi un café par podê tirâ fûr chê dai clauts, a nol dave pâs a di nissun.
Siché l'Istât e scomençave a lâ jù di brut e finalmentri, une gnot, al jere vignût un burlaç a sfredâ le atmosfere e calmâ i gnièrs. La dì dopo, daûr di cjase al someave che le pâs e fos tornade dopo une lungje vuere. Jenfri dutis lis robis ribaltadis dal vint e bagnadis dae ploie a si jere scuvierzût che un nît al jere colât dal cjariesâr. Un nît fat dut di fier e di pantan. Di fier?
Si, al é propit cussí che il Checo al à podût recuperâ ducj i soi clauts robâts daes chechis par fâ il nît.
Anin a bevi un cafè. I disè agne Lene. E il bepi al acetà par vie che s'a no era stada la sô canaia, las checas a vignivant dal so cjaresâr.
E... E al é cussi' che Checo il marangon al é stât ribatiât Checo das checas.
di Jaio Furlanâr


text:
Zorç no sta a fâ il mataran! Cjale che se ancje tu i disis stupide la Cannuli no ti rispuint! Al è dome un REX B/N chel li… migo il telescherm intercomunicant di Orwell in 1984!
Usgnot e je une biele serade parcè che i vecjos a son lâts a durmî e jo e gno cusin o podìn viodi bessôi la tele. Tal fogolâr si sint ancjemò l’odôr de polente e la tv e je une novitât di pôcs mês.
Mi plâs vignî a Selvucis te cjase coloniche dai miei parincj ma vuê jo e Zorç o vin scugnût scjampâ vie di Lino barbîr che, cuant che al rive ca cul so motorinat, al ûl taiâ i cjavei a ducj… a scugjele! Posisa! Par chel o sin scjampâts sul toblât.
Bon. Alore usgnot al è il Festival de Cjançon Europeane edizion 1974 e o sin devant dal scherm.
Pe Italie e je la “Mezzochilo”, come che le clame simpri lui, Lino barbîr… Mezzochilo=cinque etti.
Nô o tignìn pe cjantante de massele cuadrade che però no a fat i conts cu la modernitât! Un gnûf aiar al sofle di setentrion. A son i svedês ABBA che a fasin la part dal leon cu la lôr WATERLOO, la storie di une fantate vinte in amôr come Napoleon apont a Waterloo…
Ce bielis che a son lis cjantantis Agnetha e Annifrid… plui tart a vignaran definidis i cûi plui biei dal mont!
Al è biel sintî cjantâ in variis lenghis ancje se no si capìs nie ma dutcâs nô o sin patrioti e o tignìn pe Mezzochilo, insome… o cjapìn l’Eurofestival come une competizion sportive e cussì, cuant che lis votazions a rivin insom, o sin une vore rabiâts. Prins i ABBA cul lôr pop/rock e seconde la Cinquetti…
2015
Ustiment… mi soi indurmidît devant de television cjalant propit l’Eurofestival… o ai vût un insium che mi sameave cussì vêr e o soi… tornât indaûr intal timp a la primevere dal 1974.
Il mont al è cambiât une vore tra votos cui telefonins e republichis de ex Jugoslavie e de ex URSS che a partecipin a la gare e ducj a cjantâ par inglês e dopo… adiudiudiudiudiudiu… ce ti viodio? Une femine cu la barbe?
di Checo Tam


text:
Dopo chê
dal 2012, che e veve tant che sproc “Il galizian, clâf pai tiei
cumierçs cul mont”, il guvier de Galizie adun cu la Federazion
galiziane dai distrets imprenditoriâi al à inviât une gnove
campagne che si propon di sburtâ l’ûs de lenghe galiziane tra lis
impresis che a lavorin cul forest. La iniziative, che e à non
“Espuartâ par galizian”, e je stade presentade in maniere
uficiâl ai 12 di Avrîl inte localitât di San Cibrao das Viñas. La
fonde di cheste campagne e sta intal fat che, par vie de sô
vicinance cul portughês, la cognossince e l’ûs dal galizian a
ufrissin un vantaç competitîf cuant che si à a ce fâ cun marcjâts
tant che chel brasilian o chel angolan che a son in cressite.
Font:
Xunta de Galicia, 12/04/13


text:
Cualchi
disine di miârs di students a àn partecipât ai 11 di Otubar ae
zornade di mobilitazion proclamade di diviers coletîfs
nazionalitaris dal stât spagnûl. Intal Paîs Basc si calcole che
aes diviersis manifestazions a vedin partecipât plui o mancul 16 mil
tra students universitaris e des superiôrs; a Barcelone la proteste
e à puartât in place uns 5 mil students, soredut universitaris. Al
siopar a àn po partecipât miârs di students intal rest dai Paîs
Catalans, in Galizie, intes Asturiis, e ancje intal Aragon, in
Andalusie, intes Canariis, in Castilie e in Cantabrie. La proteste e
contestave massime trê elements: la precarizazion de educazion;
l’aument des tassis universitariis; e i tentatîfs di spagnolizâ i
percors educatîfs intes comunitâts autonomis cun lenghe proprie.
Intal Paîs Basc la polizie e je intervignude in plui di une ocasion
cuintri dai students cun cjariis e cu la identificazion dai
partecipants.
Font:
Gara, 12/10/12


text:
Gales: partecipazion popolâr pe legjislazion linguistiche
Al è zaromai di timp che in Gales si domande la revision de ultime leç su la lenghe proprie di chê nazion che e rimonte a uns cuindis agns indaûr. La Assemblee nazionâl galese, che e je vuidade di une coalizion formade dai Laburiscj e dai nazionaliscj galês dal Plaid Cymru, e à cussì decidût di tornâ a meti man inte legjislazion su cheste materie. Prin di fâlu e à crodût just di scoltâ ancje la opinion dai citadins e e à sielzût il model “wiki”. E je nassude cussì wikideddfu, un sît che al permet a ducj di partecipâ par dâ conseis su cemût cambiâ la legjislazion in vore, par proponi stampons di leçs o ancje dome di articui di leç, par segnalâ i problemis che si à vûts ta chescj agns inte politiche linguistiche galese e proponi des soluzions. Ta cheste maniere no saran dome i esperts e i operadôrs dal setôr a puartâ un contribût, ma ancje i citadins. Par partecipâ al è timp fin al mês di Mai, po la peraule i passarà ae Assemblee legjislative galese. Intal sît metût su si cjate ancje il studi presentât ai 5 di Fevrâr par inviâ un Gales che al sedi pardabon bilengâl, là che si segnale che a ‘nd è ancjemò diviers câs di discriminazion dal galês.
In mert ae gnove leç di politiche linguistiche galese, si à ancje di segnalâ che ai 4 di Fevrâr il Guvier al à sintût lis propuestis rivadis de Mudiadau Dathlu’r Gymraeg, une organizazion di racuelte che e met adun tredis associazions ativis intal cjamp de difese dai dirits linguistics dai galês. La puartevôs de organizazion, Catrin Dafydd, e à fevelât di incuintri positîf e e à dite che cun chest pas si vûl inviâ un dialic tra associazions e istituzions par sburtâ indenant la legjislazion linguistiche dal Gales.
Font: Wikideddfu, 06/02/08; Nationalia, 07/02/08; Galiza Hoxe, 13/02/08; Cymdeithas, 04/02/08


text:
Il consei
provinciâl de Bizkaia al à fate buine une propueste par garantî la
presince de lenghe basche intai rapuarts cui citadins intes aziendis
che a operin par cont dal ent provinciâl o che di chest a otegnin
jutoris finanziaris. La iniziative e je stade cjapade par vie che,
ancje se su la cjarte chest al è za previodût, plui di cualchi
volte al sucêt che ae teorie no i ven daûr la pratiche. La
propueste e je stade fate indenant dai conseîrs di Bildu, moviment
de çampe indipendentiste basche, e al à vût il vôt a pro dal PNV,
intant che i socialiscj a àn sielzût di astignîsi e il PP al à
votât cuintri.
Font:
El Mundo, 07/03/13


text:
Dilunc vie
dal 2012 inte aree di Gaillimh / Galway, in Irlande, a son cressudis
e a àn aromai passât lis cent, lis segnalazions par disservizis o
par dificoltâts intal acedi ai servizis publics in lenghe gaeliche.
Si trate di un numar ancjemò plui alt di chel che si veve vût intal
2011 e che al rapresente plui dal 14% di dutis lis segnalazions
rivadis al ufici dal comissari pe lenghe, Seán Ó Cuirreáin, che
nol à platât la sô preocupazion par cheste situazion e che al à
fat savê di vê za inviât une inchieste par lâ plui a fonts inte
cuistion. Galway al è il centri plui impuartant tra chei cjapâts
dentri tal Gaeltacht, o sei lis areis là che il gaelic al à ancjemò
une presince significative e là che la normative su la lenghe e je
plui fuarte.
Font:
Gaelport, 21/03/13


text:
Il
ministri ucrain pe justizie, Pavlo Petrenko, al à anticipât la
intenzion di presentâ une denuncie cuintri de Russie denant dal
Tribunâl european pai dirits umans pe metude al bant de organizazion
Mejlis, che e rapresente la comunitât tatare de Crimee. Ta cheste
penisule, che tal 2014 e je stade anetude de Federazion Russe, a
vivin sù par jù 260 mil tatars, o sei il 13% de popolazion totâl.
Sul finî dal mês di Avrîl la Cort supreme de Crimee e à decidût
di meti fûr leç Mejlis par vie che le calcole une organizazion
estremiste. Diviers dai dirigjents di cheste organizazion a jerin
scjampâts in Ucraine dopo de anession de Crimee e a van dilunc a
acusâ lis autoritâts russis di violâ i dirits de comunitât
tatare.
Font:
Sputnik International,
15/07/16


text:
Sù
par jù 4 mil personis a àn partecipât ae manifestazion in program
pe Zornade de libertât dal Székelyföld, o sei la part de
Transilvanie là che e vîf la plui part de minorance ongjarese de
Romanie. La iniziative, che si è davuelte ai 10 di Març te citât
di Marosvásárhely / Targu Mures, e je stade inmaneade dal Consei
Nazionâl Székely. E je stade la ocasion par tornâ a rivendicâ une
regjon autonome dal Székelyföld, a front dal progjet di riforme
teritoriâl de Romanie che al ponte invezit a incuarpâ chest
teritori intune regjon plui grande là che la comunitât ongjarese e
deventarà mancul dal 30% de popolazion totâl. Il Consei Nazionâl
Székely al domande une regjon indotade di plui podês sul plan
aministratîf e economic, là che l’ongjarês al sedi lenghe
couficiâl e là che i simbui espression di cheste comunitât a
puedin jessi esponûts cence il risi di finî sot procès. I
rapresentants di chest moviment a àn duncje invidât lis autoritâts
rumenis a vierzi un dialic istituzionâl par lâ ta cheste direzion.
Ae manifestazion al à partecipât ancje Gunther Dauwen, diretôr de
Aleance Libare Europeane, che al à invidât lis autoritâts rumenis
a scoltâ lis rivendicazions de comunitât di lenghe ongjarese. Tal
2014 la Zornade de libertât dal Székelyföld e jere stade segnade
di scuintris violents cu la polizie, l’an passât e jere stade
improibide des autoritâts rumenis, chest an invezit si à sierade
cence incidents.
Font:
Hungarian Ambiance,
10/03/16;
Agerpres, 11/03/16


text:
Le ûltime a é stade chê achi dongje ch'o puedarès intitolâ "Le strete" ma come che achi a ere vistide di Benetton on no podevi dai un'âltri titul che "United colours of... " Pe prosime mostre, o ai decidût. O varès di fâ une man ch'a fâs i cuars par chei di aventi jù o ben une man ch'a mostre il dêt medio par chei di achenti sù come ch'al é di mode stant al fat che jar, une frute di trê o cuatri agns a mal mostrave par zouc in te machine denant di me.
Ogni tre anni per la mostra di Düsseldorf presento qualche cosa di nuovo con delle mani.
L'ultima é stata questa sopra intitolata La stretta ma vestito con Benetton non potevo che intitolarlo cosí: United colours of...


text:
domenica 8 maggio 2011
LineaVerde
Propit uè LineaVerde je lade a spass pal Friul e je lade a cjercjà prodòs regionai, ma ancje a mostrà tradizions e lucs dal Friul.
Purtrop mi è stat pussibil viodi domi il persùt di Sauris e le bire artigianal simpri di Sauris e il gran final, in ta place dal Cjascjel a Valvasone. Farinis, biscòs, pan, persut di San Danel, salam e par finì ancje un brindisi di Friulano!! E le tesidure da lane, ancje in lontananze le cjesidure da cjadreis, le piture, l'artigianat dai scùs, insome plui che un final sarès coventade une gnove puntade! Ma si varà di là di persone a fà un zir su pai borgs dal Friul!
Pubblicato da spirt di vin a 17:05 1 commento:
mercoledì 16 luglio 2008
Une vacanze special
Une barcie e une atrezature subacue: ecco ce chel covente par zirà pa Baie di St.Malò dulà che Louis Roederer à 50 pis sot dal mar (15 metros) a depositat un tesoro di butilis da so Cuvée Brut Premier (The Guardian 4/6/2008).
No l'è il prin esperiment di conservazion dal vin sot dal mar..
http://www.maisons-champagne.com/encyclopedie/vignes_au_plaisir/articles_champ_viticole/tresor_de_champagne.htm
Pubblicato da spirt di vin a 10:40 Nessun commento:
Etichette: conservazion dal vin, vacanze, vin franzes
Iscriviti a: Post (Atom)


text:
my story
Lorém ipsùm dolor sït amet, èst laborè facilîs ëû, îd amêt noluîsse nam, tè çum prima dicêrët fîerënt. Utamûr vidèrér êôs an. Vel àpparëat traçtatos sàlùtandi cu. Vix doming volutpât dïssentiùnt ad, sït alia dœlôrùm îd.
Eà usù dîgnissïm honestatïs, cu fëugaït d
Primîs obliqué id usu, oratiœ medioçritatém sît éù, ne nônùmy trïtani effîciendî eam. Cu ïus quod adhùc elitr, gràeci dëfinîtionës id sed. Iustô defînitionëm êâ sit, has féugïàt vocibùs moléstiàè àn. Né vis vîtaè fùïsset.
isputàtioni sea. Mei éi harum civibus, an èos bonorum vivéndum lâbœramus, ïd talë suâs dîctas pro. Eum dico lâtinê èî, no intérésset dissèntiunt sit. Eû agàm rêfèrrêntur ëum, sanctus glorîâtur ad èum. Cûm té pœssè tollit témporïbùs.
Môdo definïebas dêtërrùissét prœ in, dûo cèterœ lêgimus splêndidé àn. Vèl fûgit novum aeque tê, êst nôvum officiïs vïvéndum at, cu adipisçi plàtœnem honëstâtïs eôs. Et prï graécî vivêndœ, èûm ùt harum torquâtœs, ex lorem hârum àbhorreant duô. Ius at choro mentitûm. Pro feugait rëcûsabo vîtùperàtorîbus ân, usu eâ affèrt sanctus gloriatùr.
Cotswold. * BLOG DESIGN BY Labinastudio.


text:
Daûr di une inchieste davuelte de CRAPE (Centri pes Ricercjis su la Azion Politiche in Europe) e di altris organisims specializâts (ESF e CNRS) la maiorance dai bretons e domande plui podês pe aministrazion regjonâl. A declarâlu al è il 51,9% dai intervistâts, intant che il 31,1% al stime che la Regjon e vedi za i podês juscj. Il 4,6% al volarès, invezit, une Bretagne indipendente. Sul front identitari, il 50% dal campion al pense di jessi sei breton che francês inte stesse misure; il 22,5% si sint plui breton che francês; il 15,4% plui francês che breton; il 9,3% dome francês; e il 1,5% dome breton.
Font: Agence Bretagne Presse, 29/05/09


text:
Ai 14 di Lui il Comitât di esperts rumen – ongjarês sul coordenament des minorancis nazionâls al à sotscrit un protocol pe tutele de comunitât rumene in Ongjarie e di chê ongjarese in Romanie. In particolâr, il guvier di Budapest si impegne a imbastî in curt des misuris par garantî une rapresentance parlamentâr de minorance rumene. La Ongjarie si à impegnade ancje a judâ dal pont di viste economic la publicazion e la difusion di tescj par rumen e dai periodics di cheste minorance. Il guvier rumen, invezit, al à sigurât la sô disponibilitât a sburtâ l’insegnament dal ongjarês, ancje a nivel universitari, e a viodi de cuestion des proprietâts de comunitât ongjarese nazionalizadis dopo de seconde vuere mondiâl. No si à cjatât nissun acuardi, invezit, su la presince di rapresentants de minorance e di misuris di tutele, tant che la segnaletiche bilengâl, ta chês areis là che la comunitât ongjarese e rapresente mancul dal 20% de popolazion.
Font: Divers.ro, 20/07/09


text:
LA INTERVISTE - Amato De Monte: Il Friûl, patrie des bataiis di civiltât
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene che si sentìn tal so studi, dulà che e fâs biele mostre une sô foto cun mari Teresa di Calcute «Le vin fate tal 1989 in Armenie dulà che o jeri volontari», mi dîs.
Dotôr De Monte, I displasial se o tachìn fevelant di cuistions judiziariis invezit che sanitariis?
Va ben, nissun probleme.
Nus disial alc sui fassicui che la procure e veve viert su di lui?
Prin di dut i fassicui in procure no mi rivuardavin dome me: al jere coinvolt dut il staff che al à lavorât cun me. E ancje Beppino Englaro, il papà di Eluana.
Cuale jerie la acuse?
Par me e il staff la acuse principâl e jere chê di omicidi volontari.
Adiriture al Ordin dai miedis un coleghe mi veve acusât ancje di torture tai confronts dal pazient, cuant che invezit il nestri compit al è stât chel di intervignî par che Eluana Englaro e podès finî di patî.
Beppino Englaro al è stât acusât di omicidi volontari agravât par vie che al jere il pari.
Ce fin àno fat chei fassicui?
Tal Zenâr dal 2010 o sin stâts ducj assolts.
Aial plui vude ocasion di confrontâsi cun cualchidun di chei che lu àn clamât «sassin»?
No, cun nissun. Par dî la veretât ducj chei che mi àn dât dal «sassin» o dal «boie» no mi àn mai dit in muse chestis peraulis: a àn dome berghelât in place o fevelât par daûr.
Aial cjapât cualchi iniziative cuintri?
Sì, o vevi presentadis sedi denunciis penâls sedi denunciis civîls.
A ce pont sono?
Lis causis penâls a son stadis cuasi dutis archiviadis: la motivazion e je stade che chei atacs a jentravin te casistiche dal «dirit di critiche»… e no zonti nuie altri…
Pes causis civîls al covente plui timp e duncje a son inmò viertis.
Ce fasarasial dai eventuâi risarciments?
Ancje se o ai vudis ricjadudis pesantis a nivel personâl e familiâr no tignarai nuie par me. O ai vude une profonde depression e no soi jentrât in cure ancje grazie al libri che o ai scrit («Gli ultimi giorni di Eluana» ed. Biblioteca dell’immagine – jessût ai 7 di Mai dal 2010, firmât adun cu la sô femine Cinzia Gori e curât di Elena Nave, ndr). Sedi ce che mi ricognossarà il tribunâl sedi ce che o tirarìn des venditis dal libri al larà a sostegn de associazion «Per Eluana».
Nus someave just partî propit des tapis legâls finâls parcè che in realtât dut al è partît di une sentence, vere?
La cuistion e je propit cussì: il nestri intervent al è vignût daûr di une sentence passade in Cassazion dopo di ats precedents fats de Cort di apel di Milan. O jerin cuvierts di un at formâl dal tribunâl che al ricognosseve la volontât di Eluana Englaro midiant di provis e testemoneancis. Il judiç al à ancje fat une analisi dal stîl di vite che e veve la paziente prime dal incident. Tes conclusions adiriture il tribunâl al scrîf «… la domande di autorizazion pe interuzion dal tratament di sostegn vitâl artificiâl, cussì come proponude dal tutôr di Eluana Englaro e condividude de curadore speciâl, e va acedade inevitabilmentri, di cheste decision no podint gjavâsi fûr i judiçs, par trop no cence partecipade personâl soference»: come a dî che ancje il judiç al à ricognossût e metût devant di dut la volontât di Eluana Englaro. E nus à imponût cemût fâ.
Il protocol sanitari?
Sì, une serie di normis atuativis pe sospension de nutrizion artificiâl dadis propit dal tribunâl: o vevin di puartâ Eluana intun hospice o intune struture similâr e no a cjase. O vevin di garantî il rispiet de femine, lis visitis de famee, l’ûs dome di medisinis che a vevin di controlâ i spasims di fin vite.
Ma no jerial so il protocol sanitari?
No, chest mi è stât imponût de autoritât judiziarie. Jo e il gno staff si sin zontâts ulteriôrs regulis par tutelâsi inmò di plui cuintri di eventuâls acusis. Ma a jerin semplicis regulis di operativitât come cjapâ note di dut ce che o varessin fat in aplicazion dal protocol sanitari dal tribunâl.
E simpri su la cuistion de leç, il Parlament al someave che al ves tante premure di comedâ il vulnus legjislatîf su la cuistion: a ce pont sino?
Al pont di prime, ma cul vantaç che cumò tante int e fevele. A proposit dai ats des istituzions cumò e je in vie di discussion la propueste di leç clamade «Calabrò», ma par chel che o sai jo al è di sperâ che lis robis a restedin cussì pluitost che al vegni aprovât chel decret.
Parcè?
No jentri tai detais ma o met in evidence un aspiet fondamentât: chel decret nol considere la alimentazion artificiâl come «intervent sanitari».
In ce sens?
Si paragone la «alimentazion sanitarie» midiant sondin come se al fos un «imboconâ» un frut o un anzian. Invezit chest al è un tratament sanitari, no une semplice assistence come che a volaressin fâle passâ i sostignidôrs dal decret Calabrò. Chest al covente par schivâ l’articul 32 de Costituzion che al dîs che nissun al pues jessi obleât a un tratament sanitari se no par disposizion di leç, che però no pues in nissun câs violâ il limit dal rispiet de persone. Se duncje la alimentazion artificiâl no sarà plui considerade «tratament sanitari», nol sarà plui il miedi a decidi daûr dal articul 32 de Costituzion. In sostance si gjave al miedi la titolaritât de sience, lassant a une autoritât no sientifiche il compit di decidi: al è come tornâ a la ete di Mieç prin di Galileo Galilei che al à introdot il metodi sperimentâl pe sience.
In Europe cemût vegnial frontât l’argoment?
Sedi lis plui grandis associazions sientifichis mondiâls sedi buine part de Europe a considerin la alimentazion artificiâl un intervent sanitari e il testament biologjic al è une realtât. E no je in contrast cui principis religjôs. Par chest tra i nestris consulents o vin clamât ancje il prof. Giandomenico Borasio, un catolic praticant che al lavore in Gjermanie e che al è stât consulent sedi pe Glesie catoliche bavarese sedi pal Guvier di Berlin, scrivint il testament biologjic che cumò al è in vore tal stât todesc.
Si rivarial a cjatâ une soluzion ancje chi di nô?
Il testament biologjic al è une conseguence dal principi dal consens informât: se un pazient al à di vê un intervent chirurgjic ancje piçul al à di jessi informât e al à di manifestâ la sô volontât. Se no chel intervent sanitari nol pues jessi fat. No si capìs parcè che un tratament sanitari come la alimentazion artificiâl al vedi di jessi imponût se il pazient nol à voie.
E la acuse di «eutanasie passive»?
Ocjo a doprâ lis peraulis justis: la eutanasie e je une altre robe. Prin di dut e je un at atîf che si realize cuntune soministrazion di une medisine che e fâs murî. E gjavâ la alimentazion artificiâl no pues jessi nancje considerade «eutanasie passive»: e je une contradizion in tiermins e duncje no esist. O vin fat finî une agunie lungje 17 agns: Eluana Englaro e jere intun stât vegjetatîf, une condizion che no esist in nature e che no esisteve prime des tecnichis di rianimazion avanzade. La ment e je muarte. Eluana Englaro cence lis curis che a àn fat vivi il so cuarp, e sarès muarte subit dopo dal incident.
Nol significhe che il pazient ta chel stât al sedi come un vegjetâl: il non al ven dal fat che il cuarp al à chês sôs funzions controladis dal sisteme neurovegjetatîf: il batit dal cûr, il respîr, ancje lis mestruazions…
Varessie podût vê fîs?
Cuntune tecniche assistide si varès podût fâ une fecondazion: ma si puedie clamâ «mari» un cuarp dome parcè che al pues tignî dentri un ovul fecondât? E sarès stade un incubatôr biologjic… E no stin a dismenteâsi che e sarès une operazion cence consens: une sorte di violence carnâl!
E cemût comential il câs di chel pazient che in Gjermanie nol veve vudis sperancis e invezit al somee recuperâ cumò che lu àn puartât a Udin?
Ancje chi al è il pericul di lâ fûr argoment: une robe al è il stât vegjetatîf, che nol à plui pussibilitât di interazion cu la realtât. Invezit intun stât di disabilitât grivie, il pazient ancje se cun grandis dificoltâts, al pues vê une interazion cul esterni (viôt i câs dal Pape e di Welby). Se chest zovin al à recuperât alc, al significhe che nol jere in stât vegjetatîf come Eluana.
Ce coment fasial de stampe?
Ta chei dîs trements o ai evitât il plui pussibil di lei e scoltâ i media par no colâ te tentazion di rispuindi. Fin che no si è sierade la vicende judiziarie tal 2010, no ai dade nissune interviste dopo chês dôs che o vevi fat (pe Rai cun Marinella Chirico e pal Messaggero Veneto cun Tommaso Cerno). E dal nestri staff nissun al à fevelât o dât materiâl: a son jessûts articui e servizis che a descrivevin particolârs che no son mai esistûts te realtât dai fats. Disìn che tante stampe e à lavorât di fantasie…
Nus fasial cualchi non di persone publiche che lu à deludût e parcè?
No fâs nons parcè che a son tancj e di ducj i colôrs politics chei che a àn doprât il cuarp di Eluana come «cjamp di bataie» par finalitâts che no jerin i interès di Eluana. E di fat no si jerin movûts prin, come che no si son movûts dopo.
E un che invezit al à voie di ringraziâ?
Chei che si son spindûts pe difese di un dirit: une azion trasversâl che e à sostignût une bataie di civiltât. E soredut o ringrazii dut il grup che cun me al à lavorât par tignî fede a chel dovê deontologjic che al à il miedi di compagnâ il malât ancje a la muart te maniere plui dignitose.
Cemût si ise compuartade la int cun lui?
O continui a jessi fermât par strade e a jessi ringraziât e sostignût di personis che pe plui part no cognòs. Di dutis lis mails e letaris che o ai ricevût, mancul dal 5% a son stadis cuintri. E come che o ai za dit, nissun mi à frontât di persone par criticâmi, simpri par daûr.
Tropis voltis si isal cjatât a fâ i conts cu la morâl e la etiche denant de muart?
Ogni an a muerin 300 personis che a jentrin tal repart di Terapie intensive. In 30 agns di cariere (5 sul elisocors) o ai viodût murî passe 10.000 personis e ogni volte al è un fâ i conts cu la muart. No tu puedis usâti.
Esistie secont lui une morâl furlane?
O pensi di sì: la nestre int e à un fuart sens di solidarietât, e sa il significât de soference. Di altris bandis forsit lis reazions a saressin stadis difarentis: no a câs tancj contestadôrs a rivavin a Udin di altris bandis di Italie. E nol è nancje un câs che cuant che o soi vie par conferencis spes mi disin: “Voaltris furlans o vês dimostrât inmò une volte di jessi int che e fevele pôc, ma che e fâs tant”. E chestis manifestazions di stime mi fasin sintî braurôs di jessi furlan.
Tal so libri al conte de dificoltât emotive tal frontâ la linie fine fine che e divît la vite de muart, ancje in rapuart cu la famee dal malât… ce puedial dînus?
Cuant che un malât al jentre in Terapie intensive, cu la famee o soi “trist”: o prepari al piês e no doi sperancis parcè che o preferìs jessi smentît pluitost che creâ ilusions. Cuant che tu âs di comunicâ un decès ti pese e tu riscjis il coinvolziment emotîf. Se tu rivis a fevelâ ben, a costruî un leam, la int e rive a acetâ miôr l’event.
O fevelìn duncje ancje di comunicazion tra miedi e malât, miedi e famee… ce funzion pensial che e vedi la lenghe proprie ta chescj moments?
O dopri la lenghe furlane cui malâts e i parincj: ti permet plui intimitât, la famee e viôt il to sfuarç e lu presee. Ancje dut il personâl dal repart al è atent a chest aspiet.
Lui le dopre no dome par fevelâ: tal so libri a son diviers passaçs in lenghe furlane…
E je vere, anzit, lis primis peraulis che o ai scrit di chest libri a son stadis par furlan e a son chês dal incipit di chel che al è deventât il tierç cjapitul: e je la clamade che o ai vût cun Beppino Englaro cuant che al jere di lâ a cjoli Eluana. O scuen ameti che la idee di mantignî la lenghe furlane par scrivi chê telefonade e je stade de mê femine Cinzia Gori che e je toscane.
Ce pensial dal insegnament dal furlan a scuele?
Jo o soi dacuardi: la lenghe furlane e je un patrimoni che o vin di mantignî come element di culture e identitât, in armonie cun chês altris lenghis che la scuele e à di insegnâ. O soi bilengâl e lu riten un vantaç.
Lui jerial tal moviment des tendopolis dal taramot?
Sì. In chei agns o jeri ancje simpatizant dal Moviment Friûl e i disarai di plui: mê none e jere une Placereani, cusine di pre Checo e une des ultimis voltis che lu ai viodût dopo tancj agns al è stât in ospedâl cuant che o ai scugnût intervignî suntune sô vene pôcs dîs prime che al murìs.
Aial partecipât ai moviments culturâi post taramot?
O soi stât un dai nûf fondadôrs di «In uaite» cun Mauro Tosoni e o ai partecipât a lis manifestazions di chei agns: o jeri tra chei che a àn fermât Andreotti cuant che al leve sù a Glemone tal Autun dal 1976 e i ai dât un volantin.
La Universitât aie di restâ a Udin?
Ancje jo o ai firmât pe facoltât di medisine a Udin. No ai ricetis ma o pensi che la universitât e vedi di jessi part integrant e paritarie dal teritori. E à di jessi leade a fuart cu la realtât dulà che e lavore e no pues jessi une caste sierade intune tor di avori, ma e à di vê une integrazion funzionâl cence pôre di slargjâsi inmò di plui. Anzit e varès di ramificâsi inmò di plui e no jessi incuarpade.
Nus fasial un coment sul sisteme sanitari regjonâl?
No dîs che si à di sierâ dal dut i ospedâi periferics ma, massime pai intervents di chirurgjie e ostetricie, si à di tignî presint che intun ospedâl piçul si à mancul garanzie di sigurece pal sempliç fat che si à mancul casistiche. Cierts reparts a puedin restâ tes struturis periferichis ma za cumò pai intervents plui delicâts e je la int stesse che e domande di lâ ta chês plui grandis.
Trop aial influençât il fat di jessi stât in Friûl tal frontâ lis dificoltâts de vicende che e à rivuardât Eluana Englaro?
La mê part le ai fate intune situazion di condivision. E je stade necessarie la colaborazion di plui personis e ducj a son stâts essenziâi. O vin vude une azion Sociâl, Politiche e Civîl «cu la iniziâl maiuscule» tal rispiet de leç e de volontât dal malât esprimude dal pari che al à scugnût fâsi nomenâ ancje tutôr di Eluana.
Il rapuart cun Beppino Englaro cemût vadial indevant?
Si sintìn dispès ancje pal fat che o fasìn tantis conferencis e lui al è president de associazion «Per Eluana».
Cemût ise lade la serade cun Povia a Enemonç?
E je stade une serade particolâr: o vin vude une biele rispueste de int e e je stade ancje la prime volte che o ai viodût Beppino Englaro a ingropâsi; o scuen però ancje dî che Cristina Martinis e Armando Englaro (il fradi di Beppino), che si son dâts di fâ par cirî la sede, a àn zirât tancj comuns prin di cjatâ la disponibilitât di Enemonç, l’unic paîs che al à acetât.
Ce aie lassât al Friûl la vicende di Eluana Englaro?
O scuen ameti di vê une vision di part ma o pues dî che o vin vût une riscuvierte di furlanetât, cun tante int impegnade cumò a sostignî cheste bataie di civiltât che e eredite il stes spirt che al à animât Loris Fortuna e il so impegn su la cuistion dal divorzi; Franco Basaglia e la sô lote par sierâ i manicomis; la ricostruzion dal taramot e la tradizion des donazions di sanc e di orghins che o vin in Friûl.
Si siere l’an, dulà vadial il Friûl?
No fâs previsions ma o speri pal Friûl che e cressi la sô visibilitât. O sin int che e sa dimostrâ ecelencis in dut il mont ma no sin tant brâfs di autopromovisi: mi auguri che i Furlans a vedin mancul pôre di dî che a vegnin dal Friûl.
Christian Romanini


text:
SLOVENIE. I numars de Slovenie te cuestion de imigrazion. Ancje Lubiane cuintri i acuardis di Bruxelles
Ancje in Slovenie, intal ultin periodi, tra i temis al centri de atenzion publiche e je la cuistion dai imigrâts e dai dispatriâts. La Comission europeane za a metât di Mai e veve decidût di introdusi un sisteme di cuotis pe redistribuzion dai rifugjâts e che a fasin domande di asîl in Europe. Ogni stât membri de UE al varès purpûr un contribût di 6.000 € par ogni persone acetade.
Par ce che al tocje i rifugjâts presints intai cjamps intai paîs confinants cun chei al centri di crisis politichis e avigniments belicôs (par esempli i dispatriâts sirians rifugjâts in Jordanie), ae Slovenie e jere stade assegnade une cuote dal 1,03 par cent, che al corispuint a 207 rifugjâts. L’Alt Comissariât des Nazions Unidis pai Rifugjâts al à racomandât ae UE di acetâ e di ripartî tra i paîs plui o mancul 20.000 rifugjâts. Ae fin di Mai a Brussel, par judâ i stâts membris interessâts di un aflùs improvîs di migrants, e je stade presentade ancje une propueste pe redistribuzion, in dute la UE, di 40 mil sirians e eritreus in cercje di asîl che si son rifugjâts in Italie e in Grecie. Intal decidi cemût redistribuîju, si à tignût cont dal numar dai abitants, de situazion economiche dai paîs singui (PIL e tas di disocupazion) e dal numar di rifugjâts za acetâts intai agns di prime. Su cheste base, la Slovenie e à otignût une cuote de 1,24 par cent, che al significhe 297 personis tra chês rifugjadis cumò in Italie e 198 tra chês rifugjadis in Grecie.
In totâl, duncje, la Slovenie e varès di acetâ 702 rifugjâts (suntun totâl di plui o mancul 60 mil). Al va zontât, a titul di esempli, che l’an passât la UE e veve regjistrât plui di 600.000 domandadis di asîl, che di lôr a son stadis acetadis 186.665.
Il prin ministri Miro Cerar, comentant il sisteme des cuotis, al à di subite declarât che la Slovenie e vûl jessi solidarie intal frontâ il probleme dai migrants, ma che e vûl cautele e al covente tignî cont des carateristichis di integrazion dal paîs e garantî un adeguât nivel di sigurece interne.
La discussion su la cuistion dai rifugjâts in parlament e je invezit ore presint in cors. Il partît dai democratics slovens SDS (che e je une formazion politiche di centri diestre) al à presentât une interogazion cjatant pericui di terorisim e di sigurece interne, sotlineant intal document presentât in parlament che il stât islamic al veve declarât che tra i dispatriâts a saressin ancje combatents de Isis, che il lôr compit rincipâl al sarès chel di compî atentâts teroristics in ducj i stâts membris.
intant, al vertiç dai ministris dai internis de UE a Lussemburc, là che si è discutût dal sisteme des cuotis pe ripartizion dai rifugjâts, il ministri sloven Vesna Györkös Žnidar al à declarât che la Slovenie, pûr ancjemò cence vê definît in parlament une proprie posizion uficiâl, no je dacuardi cun ce che al è stât decidût in Mai a Brussel. La Györkös Žnidar e à sotlineât che la solidarietât e à di jessi volontarie e no imponude, e che a àn di jessi cjapadis in considerazion lis pussibilitâts e specificitât dai stâts, e ancje la cuistion de sigurece. Secont il guvier sloven chescj aspiets, cussì come il pericul di imigrazion par vie de posizion gjeostrategiche, no van gran trascurâts. La Slovenie e jentre cussì intal grup di stâts membris che a volaressin une solidarietât basade su la volontarietât e duncje su la libare sielte dai paîs singui. Su lis sôs stessis posizions a son ancje Republiche Ceche, Slovachie, Lituanie, Polonie, Spagne, Ongjarie, Romanie, Bulgarie e Cravuazie.
Par ce che al tocje la opinion publiche, al va citât un scandai fat al principi di Jugn pal cuotidian sloven Delo. Cuasi il 70% dai intervistâts si è dimostrât favorevul a acetâ e a sostignî i dispatriâts che a vegnin de Afriche. Dome un cuart si è oponût ae lôr rivade. Cuasi la metât dai intervistâts al à declarât di aprovâ il sisteme di cuotis pe ripartizion dai rifugjâts inte Union europeane; i contraris a son plui o mancul un tierç. Al va però sotlineât che al moment dal scandai si fevelave dal acet in Slovenie di dome cirche 200 rifugjâts. ❚
Tjaša Gruden


text:
Scozie: Liberâi Democratics possibiliscj sul referendum pe indipendence
Il gnûf dirigjent dal Partît Liberâl Democratic in Scozie, Tavish Scott, subite daspò de elezion che lu à puartât a cjapâ il puest di Nicol Stephen, al à mostrât une posizion plui pussibiliste in mert al referendum su la indipendence de Scozie domandât cun fuarce dal SNP che al in dì di vuê al à in man il guvier scozês. Scott, che tai mês stâts si veve declarât dal dut contrari a ogni progjet di referendum su la autodeterminazion, al à dite di no jessi contrari al fat che la int e puedi dî la sô su chest argoment ancje se al crôt plui intal infuartî la Scozie dentri dal Ream Unît che no te indipendence. Tai mês stâts, denant dal aument dai consens dal eletorât scozês sei pal SNP sei pal progjet di referendum, ancje i Laburiscj a vevin tornât a viodi la lôr posizion contrarie al referendum che, a vuê, al va dilunc a cjatâ la oposizion totâl dome dai Conservadôrs. La posizion pussibiliste sei dai Laburiscj che dai Liberâi Democratics, dut câs, no plâs masse nancje a Londre, alì de direzion centrâl dai doi partîts.
Font: The Scotsman, 27/08/08; Nationalia, 27/08/08


text:
Un gnûf servizi multimediâl di informazions in lenghe gaeliche al è stât lançât ai 19 di Avrîl a Béal Feirste / Belfast. Si trate di Nuacht 24 e al à chê di dâ une rispueste al interès simpri plui grues pe ricercje di informazion e di materiâi visuâi su internet ancje de bande dai utents che a doprin la lenghe irlandese. Sul sît, dongje des gnovis locâls e internazionâls, si cjatin ancje dai videos origjinâi – svilupâts cu la poie dal Irish Language Broadcast Fund – che a fevelin di art, costum, manifestazions e events leâts al gaelic.
Font: Gaelport, 20/04/1o


text:
10 di Zenâr
Il 10 di Zenâr e je la 10° zornade dal Calendari Gregorian. A mancjin 355 zornadis pe fin dal an (356° se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1755 - Gian Giacomo Marinoni topograf, filosof, astronom e sienciât furlan (n. 1676)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Aldo rimît


text:
Ai 3 di
Avrîl la associazion pe lenghe galese Cymdeithas yr Iaith Gymraeg e
à dât fûr un rapuart sul ûs de lenghe proprie intai lavôrs de
Assemblee Nazionâl dal Gales. Cundut che un tierç dai membris dal
organisim a son in stât di fevelâ par galês, l’an passât si lu
à doprât a pene pal 12% dal timp. In pratiche la stesse percentuâl
di cuant che, intal 1999, la Assemblee e je deventade operative. Al è
però ancje di zontâ che l’ûs de lenghe al cambie a fuart daûr
de partignince politiche, cussì i deputâts conservadôrs le doprin
par a pene il 2% dal timp, laburiscj e liberâi democratics pal 6% e
i nazionalitaris dal Plaid Cymru pal 54% dal timp. La Cymdeithas e
lamente duncje un ûs ancjemò masse bas dal galês in aule, ma ancje
intai rapuarts esternis de Assemblee. Cun di fat, no dome i plans
linguistics dal organisim a son fers di doi agns, ma si va dilunc a
publicâ i ats uficiâi par galês dome dopo che a son za jessûts
par inglês, di maniere che i citadins a son sburtâts a acedi ai ats
ta cheste ultime lenghe.
Font:
Cymdeithas, 04/04/14


text:
domenica 23 maggio 2010
Degustazion sul..Piave
"Il Piave mormora: alla scoperta della marca trevigiana" cussì si intitolave le degustazion da l'AIS Rome dal 10 di mai. Raboso del Piave prodot di plui aziendis, cun caratteristichis difarentis (da chel di Moron plui internazional, a chel di Belussi o di Barbarigo, par nomenà tre tipos particolars). e dopo, i bancs dai Cjercjadors. Di segnalà le aziende Moletto dulà che ai cjercjat un Franconia IGT e il Raboso chel ven conseat cun Bollito di manzo giovane con salsa pearà (le ricete sul sit da aziende). Cualchi altre aziende a provat a fami cjercià pinot grigio, ma ai bivut di mior in Friul. No podeve mancja l'Elisir Gambrinus: se no lu si cognos, bisugne informasi!
Pubblicato da spirt di vin a 11:18
Etichette: abinament, cusine, degustazion
Nessun commento:
Iscriviti a: Commenti sul post (Atom)


text:
Balon
Il Balon al è un sport dulà che dôs scuadris di undis zuiadôrs a àn di rivà a butà la bale te puarte de scuadre aversarie. Dome il puartîr al pues doprà lis mans e i braçs, chei altris a doprin i pîts e il cjâf. Une partide di balon e dure 90 minuts e e jè componude di doi timps di 45 minuts ciascun, e e vinç la scuadre che ae fin dai 90 minuts e à fât plui gols. Lis partidis a son regoladis di un arbitri.
Al è il sport plui praticât tal mont.
I campionâts di balon plui cognossûts e innomenâts a son chel talian, chel spagnûl e chel inglês; in chescj 3 campionâts a zuin lis scuadris plui impuartants dal pianete.
Il balon in Friûl[cambie | modifiche il codiç]
La scuadre plui impuartant dal Friûl e jè l'Udinês (clamade ancje Udin), che e zuie tal Campionât Talian di Serie A. Lis altris scuadris plui momenadis a zuin in Serie D.


text:
Cemût che si jentre te liste
Nol è facil jentrâ inte liste dai patrimonis de umanitât Unesco. Prin di dut, al vûl che il sît al vedi un valôr universâl ecezionâl e che al sodisfi almancul un tra dîs criteris, ducj cetant specifics. Cence nomenâju ducj, par chei materiâi, al è necessari che al sedi un sît, ancje naturâl, esempli di raritâts biologjichis e ecologjichis, testemoneance e simbul di scambi tra valôrs umans, dimostrazion di opere di gjeni, opere di art cence paragons, straordenari di un pont di viste architetonic, ric e râr par chel che al inten il paisaç, leât aes tradizions, ideis, credincis. Al scuen ancje jessi autentic, intîr e furnît di un sisteme seri di tutele e di gjestion de sô integritât.
Intal câs di Resie si FEVELE di patrimoni culturâl imateriâl, ven a stâi lis pratichis, lis rapresentazions, lis espressions, i savês, lis capacitâts, tant che i imprescj, i manufats, i spazis culturâls, che lis comunitâts, i grups e in cualchi câs ancje i singui, a ricognossin tant che part integrante dal lôr patrimoni culturâl. ❚
A.S.


text:
La Comunitât Linguistiche Furlane e cres simpri plui e e tache a dâsi une struture
In principi a jerin 55, cumò a son za deventâts 83: i Comuns che a àn aderît ae Assemblee de Comunitât Linguistiche Furlane a van indevant a cressi. La istituzion e je stade varade dome siet mês indaûr, ai 15 di Lui, intal Salon dal Parlament de Patrie dal Cjistiel di Udin. Ma ancje se e je ancjemò zovine, cheste e je une realtât che e scomence pardabon a gjoldi di une considerazion simpri plui penze di bande di aministradôrs e di citadins furlans. Cuant che lis provinciis, come che al previôt il gnûf Statût di autonomie, a finiran di esisti, e je cheste la uniche istituzion che ju tignarà dongje in cualchi maniere.
«Par chest, il nestri obietîf al sarès chel di jemplâle di contignûts», al spieghe il president Diego Navarria. «E al sarès just, parcè che fin di subit o vin viodût che cheste realtât e rive adore a unî ducj i sindics che a vuelin ben al Friûl intun unic sproc identitari». Te tiere des divisions che vuê si spache su dut, des Uti ai eletrodots, «83 Comuns che a sielzin di metisi dongje, a son une biele gnove»: lu dîs il sindic di Cjarlins, cence sglonfâsi di braùre, ma cu la juste sodisfazion, dopo che al à rivât a meti dongje un diretîf une vore “ecumenic” che al rapresente ogni bande dal Friûl.
A son stâts nomenâts i responsabii de assemblee par aree. Vicepresident al è Pietro Gerometta, sindic di Vît, riferiment pal Friûl de mont di là da la aghe. La plane le curarà invezit Markus Maurmair, sindic di Voleson. Flavio De Antoni, sindic di Comelians, al rapresentarà la Cjargne; Diego Bernardis, prin citadin di Dolegne, al viodarà dal Friûl di soreli jevât. «O vin voie di slargjâsi ancjemò – al siere Navarria – tancj altris Comuns a jentraressin ma a àn fat ricors su la leç su lis Uti, che e je la stesse che e à istituide la nestre Assemblee».
Un orghin che no si fermarà a discuti dome di lenghe furlane: Navarria al è za intervignût cuintri i dams che l’Italicum e la riforme Rai a fasaran ae nestre int. Di sigûr nol tasarà cuant che i sindics e la lôr int lu sburtaran a difindi i interès dai furlans. ❚
✒ Walter Tomada


text:
Archive for the ‘Slovenie’
Il decim secont guvier de Republiche di Slovenie, vuidât di Miro Cerar, al va indevant a pierdi tocs, cundut che il prin ministri al continui a pontâ tant su la stabilitât de coalizion. Che si manten sì inalterade (ancje se no son mancjadis tensions tra i partîts aleâts), ma in mancul di doi agns de [...]
Posted on on Agosto 15th, 2016 in
2016, Articoli, Avost, Slovenie |
No Comments »
A son passâts vincjecinc agns dai 25 di Jugn dal 1991, zornade li che la assemblee slovene e à aprovât la leç costituzionâl pe atuazion dal At fondamentâl su la indipendence e su la sovranitât de Republiche di Slovenie e la Declarazion di indipendence. La dì dopo, in Place de Rivoluzion a Lubiane, il president [...]
Posted on on Luglio 14th, 2016 in
2016, Articoli, Lui, Slovenie |
No Comments »
Puedial il president dal parlament blocâ un referendum abrogatîf se al stime che al sedi un abûs de bande di chei che lu proponin? Lu varà di decidi la Cort Costituzionâl slovene, che a chê si è indreçât il Sindicât dai lavoradôrs pendolârs, dopo che il president dal parlament Milan Brglez sul tacâ di Mai [...]
Posted on on Giugno 16th, 2016 in
2016, Articoli, Jugn, Slovenie |
No Comments »
Pensionament a 67 agns par oms e feminis cun almancul 15 agns di contribuzion e base pal calcul dal assegn pensionistic slargjade ai 34 agns consecutîfs là che la retribuzion e je stade plui alte. A son chescj doi dai ponts clâf dal Libri blanc su lis pensions, presentât di pôc dal Ministeri dal lavôr, [...]
Posted on on Maggio 14th, 2016 in
2016, Articoli, Mai, Slovenie |
No Comments »
Otignî il ricognossiment Unesco pal «Troi de pâs des Alps al Adriatic - patrimoni de Prime Vuere mondiâl». Al è chest l’obietîf dai promotôrs de iniziative – in primis la Fundacija Poti miru v Posočju (Fondazion Viis de pâs inte Val dal Lusinç) in colaborazion cul Comitât nazionâl pe celebrazion dal centenari de Prime Vuere [...]
Posted on on Marzo 15th, 2016 in
2016, Articoli, Març, Slovenie |
No Comments »
Intal segn de amicizie e de colaborazion e inte riafermazion de libertât di circolazion des personis, si è tignût ancje chest an il tradizionâl incuintri di principi an tra i slovens de provincie di Udin e de vicine Alte val dal Lusinç. L’avigniment, organizât pe prime volte intal 1970 tant che un incuintri tra un [...]
Posted on on Febbraio 15th, 2016 in
2016, Articoli, Slovenie, Zenâr-Fevrâr |
No Comments »
Il parlament sloven al à aprovât a metât Novembar il belanç di prevision pai prossims doi agns che al metarà fin a cualchidune des tantis misuris di sparagn, de riduzion des paiis publichis, ae riforme dal sisteme pensionistic (cul aument de etât pensionabile e par cualchi an dal bloc dal adeguament dai assegns pensionistics), ae [...]
Posted on on Dicembre 14th, 2015 in
2015, Articoli, Dicembar, Slovenie |
No Comments »
Plui di un milion di visitadôrs (intal ultin periodi une media di 7.100 in dì) e 1011 aziendis che a àn vude la pussibilitât di presentâsi al public internazionâl e di inviâ contats comerciâi cun clients di marcjâts impuartants - ancje gnûfs, tant che Messic, golf Persic e Israêl - e cun grandis corporazions. A [...]
Posted on on Novembre 14th, 2015 in
2015, Articoli, Novembar, Slovenie |
No Comments »
Il prin di Setembar in Slovenie e je sunade la prime campanele dal an scolastic 2015/2016 e il so principi al à coincidût cuasi cu la fin dal prin an di lavôr dal guvier di Miro Cerar(ai 18 di Setembar). E je stade duncje cheste une ocasion otime par analizâ la ativitât fate da singui [...]
Posted on on Ottobre 14th, 2015 in
2015, Articoli, Otubar, Slovenie |
No Comments »
Il turisim sloven al varès di jessi un dai setôrs clâf pe economie, ma al à dal sigûr ancjemò margjins di disvilup impuartants. In Slovenie dal sigûr no mancjin lûcs di interès turistic che a risaltin in diviersis classifichis dal setôr. Par citânt dome cualchidun, in plui de capitâl Lubiane, Bled, Bohinj, la grote di [...]
Posted on on Settembre 15th, 2015 in
2015, Articoli, Setembar, Slovenie |
No Comments »
La storie infinide sul confin tra Slovenie e Cravuazie che e dure di plui o mancul 25 agns si è inricjide ae fin di Lui di un gnûf cjapitul.
Cuant che za al someave che si scugnìs dome spietâ la decision finâl de Cort pe comande ad hoc di bande de L’Aia, previodude par Dicembar (tant [...]
Posted on on Agosto 17th, 2015 in
2015, Articoli, Avost, Slovenie |
No Comments »
Ancje in Slovenie, intal ultin periodi, tra i temis al centri de atenzion publiche e je la cuistion dai imigrâts e dai dispatriâts. La Comission europeane za a metât di Mai e veve decidût di introdusi un sisteme di cuotis pe redistribuzion dai rifugjâts e che a fasin domande di asîl in Europe. Ogni stât [...]
Posted on on Luglio 15th, 2015 in
2015, Articoli, Lui, Slovenie |
No Comments »


text:
La opinion di cui che al à partecipât
Disarìno adiu par simpri al Premi Friûl? E, soredut, ce sino daûr a pierdi? Ce aie dât cheste manifestazion a desenis di artiscj furlans in chescj agns e ce che si podaressial fâ di plui? Lu vin domandât a cui che al è passât di li. Ve ca ce che nus àn dit.
Dj Tubet (Mauro Tubetti), 33 agns. «O ai partecipât trê voltis. Le prime o vevi 15 agns. Vignî al Premi Friûl al jere un must: chi a son stadis fatis lis primis rimis rap par furlan. Chi e à sunât int come i Mitili Flk, che par nô a jerin tant che pionîrs, erois. Cuant che tal 2007 o ai vinçût cui R.esistence in dub, o sin jentrât intun biel zîr, cun int esperte, che e à un ideâl culturâl seri di musiche in lenghe minoritarie. O vin vût atenzion di bande de critiche e dai media. Nus àn fat sintî che o jerin daûr a fâ alc di biel. Par cui che al à un progjet musicâl, dâi une man a fâ un disc, a capî cemût promovisi, e dâi un tic di coraç no je une robe grandiose, di plui. E je come la mîl. Se o ves di dî une robe che e mancje, o pensarès a une struture intermedie che e cjapi sù i grups che a jessin dal Premi e che ju meni ator. Une imprese che e organizi une rêt di concierts, un grant locâl dulà sunâ. Un pâr di datis al an no son avonde pe economie de musiche».
Luigi Maieron, 60 agns. «Mi somee che o sin daûr a pierdi tocs. Il Premi, come cualsisedi concors indulà che cualchidun al è incentivât ae scriture e ae produzion in marilenghe, dant il miôr di se, al è fondamentâl, no nome util. Soredut par un zovin, chel al pues vê une oportunitât par fâsi scoltâ. Cuant che o ai partecipât tal 1994, o vevi cualchi cjaveli blanc di mancul, al è stât impuartant confrontâsi, jentrâ intun circuit, sintî che ce che tu tu fasevis al veve un parcè. Il Premi Friûl al à ancje vût il merit di incentivâ la alternative, lis formis espressivis che in altris contescj musicâi in regjon a risultavin azardosis. Pecjât vê pierdude une ocasion: nancje il Premi Friûl nol à rivât a creâ un coordenament bon di dâi une vôs fuarte ae musiche furlane. Al è stât un biel moviment di artiscj, ma la mê sensazion e je che tantis energjiis a a son stadis butadis vie. Vuê se tu tu cjacaris di musiche furlane a son pardabon pôcs chei che i crodin ancjemò».
Dek Ill Ceesa (Andrea De Candido), 30 agns. «Tal 2005, cuant che o ai vinçût tant che solist, la mê cariere no jere inmò tacade. Par me il Premi Friûl al è dut, se no lu ves fat no sarès chi. No varès vût il supuart economic, ni mediatic, ni tecnic par jessî cuntune opare prime. La vitorie mi à dât dute cheste robe intun colp. Il concors al è stât un volan che al à creât Dek Ill Ceesa ma ancje i Carnicats. Daspò di 10 agns, o podìn ancjemò ringraciâ. Pe situazion musicâl di vuê, il Premi al à fat il massim che si podeve fâ. La sô vocazion e je di scuvierte dai artiscj emergjents, zovins o no. E al à rivât a cjatâ fûr realtâts frescjis e alternativis, lant a cirî lis robis che a valin li che a son. No dome. Ju à ancje seguîts tal dopo: parcè che l’obietîf dal concors nol è mai stât fâ un galà, ma tirâ fûr cjançons e artiscj che a sorevivin al festival dal pont di viste culturâl e comerciâl. Cence Premi Friûl, no sai ce che al reste».
Stefano Montello, 55 agns. «O ai vinçût dôs voltis, tal 1989 e po tal 1991 cui Mitili. Al è stât un moment impuartant parcè che in chê volte il Premi Friûl al jere pardabon une vetrine di ce che e jere la vite de musiche in Friûl. Al jere un pont di riferiment, un lûc viert, vitâl. Tai agns, però, la mission di dâur un palc a ducj par fuarce, ancje cuant che la ufierte e jere scjadinte, ancje a cui che nol veve nuie di dî o al maltratave la lenghe, e à contaminât il spirt rivoluzionari e inovatîf dal inizi. I cadavars a van taiâts fûr. Se i premis no rispuindin plui aes esigjencis dal teritori a son une vetrine fine a se stesse. Vê un palc no à di jessi la prime o la seconde robe di fâ, ma la vincjesime. Meti sù une band nol è un scherç, no si fâs ogni dì. Cjatâ un lengaç gnûf al è dificil. I musiciscj a àn di tornâ tes cantinis come i cjarbonârs, doprant i imprescj de tecnologjie, e lant a cirî ce che al è sot, underground, no ce che al è parsore, masanât milante voltis. E dome dopo, cuant che a son pronts, vignî fûr».
Federico Galvani, 42 agns. «O vin partecipât al inizi come Arbe Garbe e o vin vinçût tal 1998 cui Croz Sclizzâz, un progjet avonde strani, cun Fabian Riz. Al è stât un biel trampulin e nus à metût in contat cuntune sene interessante pe sperimentazion linguistiche e di lengaç musicâl. Nô o vevin za la nestre produzion, ma se mi met al puest di un che al à a pene scomençât, cheste e je une gruesse oportunitât par produsi un disc, e cjatâ un siôr studi di regjistrazion tant che chel di Stefano Amerio. Cence il Premi, la sene de musiche in lenghe furlane e piert un toc rilevant. Ma la domande e je: aial inmò sens cjantâ par furlan? Nô o vin scomençât cul furlan, po o vin miscliçadis lis lenghis, l’ultin disc no ‘nd veve nancje une peraule e cumò si sin disfats. Al è miôr meti une biele crôs parsore a ce che al à di murî, cence puartâ indevant “the walking dead”. Ma forsit no je inmò rivade la ultime ore».
Lino Straulino, 54 agns. «Il Premi Friûl tai agns ’90, ancjemò prime de tutele pe leç dal furlan, al jere un circuit li che a vignivin fûr prodots che e àn dât dignitât ae lenghe, al jere un teritori vergjin di sperimentazions libaris des costrizions e de ereditât dai agns ’70. Tancj di nô a vignivin dal mont contadin, a vevin un rapuart epidermic cu la lenghe, o jerin une gjenerazion che e veve une apartignince culturâl e identitarie fuarte. Par sô nature, il Premi al jere un festival libar, forsit par chel no à mai cjapât un franc. Però vuê si è consumât un cicli, no dome pal concors, ancje pe musiche furlane. Il sburt di bande dai artiscj si è smamît, il spirt origjinâl al è pierdût. La mularie si sta disafezionant, si invente i tocs par furlan dome par partecipâ al Premi, i crôt di mancul. O sin intun moment di impasse. Nus mancje une fuarce in plui par fâ de musiche furlane alc di unic e che no imiti la musiche di chei altris, e cheste gnove linfe no si viôt ancjemò». ❚
Natascia Gargano


text:
SCOMENCÂTS PAR FURLAN. Il gjornalut di Gjovanin Burascje di Luigi Bertelli (Vamba) | Il libri e l’autôr | Il tradutôr
Il gjornalut di Gjovanin Burascje
di Luigi Bertelli (Vamba)
Ve ca. O ai volût copiâ chi ta chest gno gjornalut il sfueut dal calendari di vuê, li che e je segnade la jentrade des trupis talianis a Rome, e che e je ancje la dì ch’o soi nassût jo, come che jo lu ai scrit sot, di mût che i amîs che a vegnin a cjase si visin di fâmi il regâl.
Ve ca intant la note dai regâi vûts fin cumò:
1. Une biele rivoltele di trai che mi à dât il pai;
2. Un vistît a cuadrei che mi à dât mê sûr Ade, ma par chel no bacili, parcè che nol è un bebel;
3. Une cjane di pescje di gale cul fîl e dut ce che al covente e che si smonte deventant un baston, che mi à dât me sûr Virgjinie, e chest al è il regâl che mi voleve, parcè che jo o deventi mat pe pescje;
4. Une buste par penis cun dut ce che al covente par scrivi, e cuntun lapis ros e blu sflandorôs, regalât di mê sûr Luise;
5. Chest gjornalut che mi à regalât la mame e che al è il miôr di dut.
Eh propit! La mê buine mame mi à fat propit un biele robe, dantmi chest gjornalut parcè che jo o scrivi i miei pinsîrs e chel che mi sucêt. Ce biel libri, cu la leadure verde e dutis lis pagjinis blancjis che no sai propit cemût ch’o fasarai a jemplâlis!
Al jere di tant ch’o bramavi di vê un gno gjornalut, dulà scrivi lis mes memoriis, compagn di chel che a àn lis mes sûrs Ade, Luise, Virgjinie che dutis lis seris prime di lâ tal jet, cui cjavei su lis spalis e disvistidis a mieç, a stan a scrivi par straoris.
No sai propit dulà ch’a cjatin tantis robis di scrivi, chês fantatis!
Jo, invezit, no sai plui ce dî; e alore cemût fasaraio a jemplâ dutis lis tôs pagjinis blancjis, cjâr il gno gjornalut? Mi judarai cul gno grant snait tal dissegnâ, e o fasarai chi il gno ritrat di cemût che o soi cumò, fats e finîts 9 agns.
_____________________________
Il libri e l’autôr
A son erois che in dì di vuê nus mancjin, e cualchi volte a stan sierâts in libris che nô no savìn nancje che a esistin. Un di chescj, dispès famôs dome pal senegjât cun Rita Pavone dal ‘64, nol pues jessi che Giannino Stoppani, ven a stâi il Gian Burrasca creât di Vamba intun libri nuie di mancul che dal 1909, che - cun di plui - al somee che al sedi ispirât a une opare dal 1880 (A bad’s boy diary). Luigi Bertelli, cuntun sorenon robât al bufon di Ivanhoe, al à fat alc di plui che contâ lis baronadis di un birbant toscan di inizi secul. Gian Burrasca a ‘nt cumbine sì, di ducj i colôrs, ma insom al è bon, al lote pe veretât e cuintri lis injustiziis e, soredut, al met in lûs lis contradizions e lis ipocrisiis dai grancj. Un diari di discuvierzi, jessût a pontadis sul Giornalino della Domenica dal 1907, e no dome par fâsi cuatri ridadis. ❚
_______________________________
Il tradutôr
A voltâ l’incipit di un dai plui innomenâts “titui” par fruts de editorie taliane al è il nestri diretôr Dree Venier, autôr de I Gnognosaurs, i dinosauruts che a àn divertît plui di une gjenerazion di fruts furlans, rivâts al cuart libri (l’ultin al è The Best(iis)). Fumetist, grafic, ilustradôr, animadôr e gjornalist, al è diplomât in ilustrazion li dal IED di Milan. Intai agns ’90 al à realizât siglis televisivis, come chê di Paperissima. Al dissegne la vignete setemanâl su La Vita Cattolica dal 1999. Tal mont dai fumuts al à creât tancj altris personaçs: Capitan Cjargne, Little Meni, la Acuile de Patrie. Al è fra i fondadôrs de fanzine a fumuts Pipins. Par La Vita Cattolica, al à progjetât il gjornalut par fruts Alc&Cè. Intal 2003, al vierç il prin blog par furlan, Il Furlanist e cun Raffaele Serafini il blog Contecurte. ❚
✒ par cure di Raffaele Serafini e Dree Venier


text:
Furlan in RAI la situazion a vuê
La domande fondamentâl a proposit dal furlan in RAI e je: isal just che i furlans a paiedin tes boletis de lûs 100 euros pai “servizis publics” dâts fûr de RAI? La rispueste e je naturalmentri no, stant che in passe 15 agns il Stât talian nol à mai garantît une programazion radiofoniche e televisive decente in lenghe furlane. Dut chest a front no dome di oblics di leçs e di apei de Comission di Vigjilance su la RAI, ma ancje di plui di un riclam di bande dal Consei de Europe.
Come se nol fos avonde, no si viôt nissune sclaride: il Guvier al à di pôc boçade la norme par meti dentri il furlan te leç su la RAI, a diference di sloven, todesc, francês e ladin. Cun di plui, il contrat di servizi tra il Ministeri des Comunicazions e la Rai, scjadût di bot 3 agns indaûr, tal 2013, al è ancjemò in regjim di prorogatio. Ancjemò piês: la specifiche Convenzion che e rivuarde il Friûl-VJ e je in scadince intal mês di Mai, e inmò nuie si sa sul so cont: saraie rinovade? Sarano proviodudis trasmissions in lenghe furlane? Dome di intrategniment o ancje informativis? Dome in radio o ancje in television? Cidinôr. Un cidinôr colpevul. E se tu domandis ator, al samee che nissun al stedi daûr ae robe, se no a titul personâl.
Cun dut che chest al sedi un document une vore impuartant: al assegne ae RAI di Triest il compit di dedicâ une programazion di pueste aes minorancis furlane e slovene de Regjon. Cun cualchi diference consistente: i bêçs. E ancje cun cualchi gruesse stranece. Inalore, par sei propit clârs e lassâ a ognidun il so coment, ve ca i contignûts de convenzion in vore.
11.600.000,00 ad an a van par finanziâ (o citi testualmentri) «n. 4.517 ore di trasmissioni radiofoniche in lingua slovena; n. 1.667 ore di trasmissioni radiofoniche in italiano; n. 208 ore di trasmissioni televisive in lingua slovena». 200.000,00 ad an a van par finanziâ «n. 90 ore di trasmissioni radiofoniche in friulano».
O vês let ben: tai passe 11 milions a son cjapadis dentri 1.667 oris pal talian, lenghe cetant minoritarie e menaçade. Cence contâ la injustificade disparitât di tratament fra sloven e furlan (e todesc, al va zontât, cun nancje un minût di programazion).
Al è necessari, par tant, che la prossime convenzion e gambii dal dut contignûts e cuantitâts. Simpri che e sedi fate buine e no coledi ancje chê intune indefinide prorogatio. ❚
✒ William Cisilino


text:
EDITORIÂL - Ce i covential vuê al Friûl?
Vie pal 2013 mi è capitât di dâ une man a une serie di trasmissions di Onde Furlane dal titul Nazion in Moviment. Si deve une cjalade al teritori, ae economie, al sociâl, aes istituzions. Si voleve capî se a jerin ideis e fuarcis par sostignî un pont di viste furlan su lis cuistions decisivis pal nestri futûr. Di chi la idee di fonts: tornâ a pensâ la Nazion Friûl dai nestris siums, par vie che lis robis a son cambiadis cetant dai agns ’70.
_In chê volte, tancj di nô a àn scuviert la “nazion improibide”, e e je vignude sù la volontât di fâi paiâ al stât talian ce che la sô storie nus veve dineât, in tiermins di lenghe, di istituzions, di disvilup sociâl e economic; chest par fânus deventâ la avanvuardie di politichis internazionâls di concuiste e di difese. O vin otignût alc ma no dal sigûr dut.
_Vuê o sin di gnûf a un svolt decisîf: l’orizont dai stâts nazion si è sierât. E il stât talian nol è plui il sovran democratic che al pues ricognossi i nestris dirits, ma al è daûr a deventâ un pugjil sunât che al da jù patafs di ca e di là sperant di tignîsi impins. E cussì, une dì nus puarte vie un miliart di euros di jentradis publichis e un altri al vûl fâ sparî la nestre autonomie speciâl e fânus deventâ venits.
_Par batilu no si à di fâ come lui, ma si à di restâ lucits e colpî cun decision ma cun razionalitât. Ce i covential vuê al Friûl? Prin di dut un gnûf rapuart tra comunitât e citadins cu la politiche. Une intese politiche tant che lûc di confront tra ideis e progjets, no di concuiste di posizions di podê dulà che magari al vinç cui che al berle di plui. O scugnìn duncje scjampâ dal sisteme politic talian. No par sierâsi intun ghet ma par capî miôr la Europe e il mont.
_E covente dopo une idee di unitât teritoriâl dulà che lis diversitâts e i bens comuns che chestis a produsin - lenghis, culturis, economiis di teritori, solidarietât di comunitât - a sedin al centri dai pinsîrs di cui che al aministre. E e covente duncje une struture istituzionâl regjonâl e locâl che e supuarti chest cence prevaricazions.
_I convuls dal stât talian a son daûr a puartâ a une riforme costituzionâl autoritarie e centralizadore che probabilmentri no pues fâ altri che agravâ la sô crisi. Al Friûl e ae nazion linguistiche furlane ur tocje vuê il compit di savê vuidâ il contrast a chest procès e chel di rilançâ in maniere decise la nestre specialitât, ancje se precarie. _O vin di definî e di pretindi lis competencis che nus coventin.
E i citadins a àn di capî che la lôr cualitât di vite future e dipendarà dal gjestî miôr lis nestris risorsis e dal vê in man struments adeguâts di autoguvier. Dut chest nissun no nus al regalarà. Par chest rivoltâsi al è just. ❚
✒ Giorgio Cavallo


text:
PRESENTAZIONS. Memoriis di Adrian
Al è zaromai di passe un an che inte Sale dal Consei provinciâl di Udin si presentin libris sul Friûl e par furlan: scuasit une flôr des gnovis publicazions intal cjamp. In Zenâr a son stâts protagoniscj doi libris de Kappa Vu.
Une biele gnove te editorie furlane: a son finalmentri saltadis fûr lis Memoriis di Adrian. No si fevele chi de version par furlan dal innomenât romanç di Marguerite Yourcenar, che almancul pal moment no esist, ma ben di Memoriis di politiche linguistiche, il volum scrit di Adrian Cescje e editât de Kappa Vu, che al è stât presentât martars ai 19 di Zenâr.
Dentri des sù par jù sîscent pagjinis de publicazion si cjatin passe cuarante agns di rivendicazions e di mobilitazions: storie, memorie, riflessions e indicazions validis ancje ore presint e pal avignî. Cescje al conte di se e di tancj altris di lôr, di tantis robis fatis e di cetantis che a coventaressin ancjemò a pro de lenghe furlane, dai furlans e dal Friûl. Tal libri si intiessin diari personâl e documentazion storiche e politiche e si incrosin il percors dal Moviment Friûl, chel de Associazion internazionâl pe difese des lenghis e des culturis menaçadis, lis bataiis pes leçs di tutele.
Dongje dal autôr, a àn fevelât dal libri ancje Silvana Schiavi Fachin, esperte di plurilinguisim e di didatiche des lenghis, il president de ARLeF, Lorenzo Fabbro, il segretari dal Moviment Friûl, Marco De Agostini, e il scritôr e sagjist Sergio Salvi. ❚ ✒ (M.S.)


text:
Tieris antighis e peraulis incjantadis
Tescj di lei e di scoltâ, ilustrazions di cjalâ e di gjoldi e storiis di discuvierzi e di tornâ a contâ. Dut chest si cjate dentri di Tieris Antighis, Peraulis Incjantadis, un progjet editoriâl, metût adun de associazion “Lenghis dal Drâc - Amîs di Onde Furlane” cul jutori de ARLeF, che al met in contat il Friûl cu la Europe, su la fonde de narative popolâr.
Lis publicazions a saltin fûr de colaborazion tra Carli Pup, che al à metût dongje i tescj e ju à adatâts e voltâts là che al coventave, e Guido Carrara e Lussia di Uanis, che a àn fatis lis ilustrazions. Cun lôr, a àn lavorât ancje Giulia Spanghero, pe grafiche, e Aida Talliente e Michele Polo, pes leturis regjistradis tai cd in zonte dai libris.
Ogni volum al ten dongje dôs contis compagnadis di une schede di aprofondiment dedicade a lenghis, teritoris e argoments de narazion. Tal prin libri, Il re che al duar, a ‘nd è une dal Gales e une slovene, tal secont – Il frut scambiât – al è un confront tra Scozie e Friûl e tal tierç, che il so titul al è La nuvice incjantade, a son une conte basche e une furlane.
Par savênt di plui: www.ondefurlane.eu/amis e lenghisdaldrac@gmail.com. (Marco Stolfo) ❚


text:
A Tumieç, un contentin pal tribunâl
“Il Tribunâl che ducj a volevin salvâ”, a titolavin su pe Patrie di Setembar dal 2013. A son passâts doi agns di cuant che i uficis judiziaris di Tumieç a son stâts sierâts par vie de riforme de ex ministre Severino che e à riorganizade la gjeografie dai tribunâi in Italie, e ce isal sucedût? Lis promessis che di mês in mês a rivavin di un grum di politics no son dal sigûr stadis mantignudis, pues crodi. Masse pîts di pescjâ, masse pocje fuarce di tratative a nivel roman. E, in fin dai conts, par Udin al va ben cussì.
JUSTE UN ALC
Alc però, par dî la veretât, al è stât fat. In gracie di un acuardi tra la presidente de regjon Serracchiani e il ministri de justizie Andrea Orlando, ae presince dal sindic di Tumieç Brollo, si è rivâts a otignî tes setemanis passadis l’impegn a vierzi un Sportel di prossimitât pes pratichis judiziariis tai uficis dulà che a cjatavin spazi magjistrâts e avocats. La Regjon e metarà a disposizion i locâi, dulà che dopo al rivarà personâl regjonâl za comandât cul compit di dâ informazions, ricevi e trasmeti documents al Tribunâl di Udin.
IL VINARS
DES CONSULENCIS
Tal stes timp, ancje i avocats dal ex foro tumiecin si son dâts di fâ par ufrî in maniere gratuite al citadin un apontament setemanâl, il vinars, dulà che si pues cjatâ informazions par cualsisei pratiche o assistence legâl. Viodarìn se chest sportel al cjaparà pît e soredut se pardabon al sarà fat funzionâ. Intant però i disasis pe int che di dute la mont e à di rivâ jù a Udin par causis e rognis cu la justizie a continuaran… ❚
David Zanirato


text:
LA POESIE. Vint di Pasche (1961)
Un vint clâr di cjampanis
al fâs Pasche di gnûf.
Puartadis vie lis violis dai altârs
e torne fieste
tal cîl dai piarsolârs.
Ma il vint di Pasche
al sgrie dibant
peraulis dolzis su l’aghe.
Si cîr la Tiere Imprometude
simpri di là
dai flôrs dal piarsolâr.
Maria Forte (1899-1979). Nassude a Buie e par tant timp mestre inte scuele dal paîs che, cumò, e je intitulade al so non, e à fat part dal grup de Risultive, che al à puartât un rinovament intes letaris furlanis sul tacâ dai agns Cincuante. E je stade une autore une vore prolifiche: in plui che in poesie (Timp pierdût, 1949, Vôs disdivore, 1961, Peraulis, 1965) e à scrit ancje contis (Cja’ Dreôr, 1967 e Cja’ Fors, 1970) e romançs (Cjase di Dalban, 1972 e La Tiere di Lansing, 1974). Sô fie, Andreina Nicoloso Ciceri e je stade une grande studiose des tradizions popolârs furlanis.
par cure di Laurin Zuan Nardin


text:
SLOVENIE. Cemût funzionie la pension in Slovenie?
Pensionament a 67 agns par oms e feminis cun almancul 15 agns di contribuzion e base pal calcul dal assegn pensionistic slargjade ai 34 agns consecutîfs là che la retribuzion e je stade plui alte. A son chescj doi dai ponts clâf dal Libri blanc su lis pensions, presentât di pôc dal Ministeri dal lavôr, che al à stât inviât il dibatiment public sul futûr dal sisteme pensionistic.
daûr des proiezions dal ministeri, la riforme jentrade in vore intal 2013 e sta ancjemò vint efiets positîfs e lis cassis dal Istitût pe assicurazion pensionistiche e di invaliditât de Slovenie (Zavod za pokojninsko in invalidsko zavarovanje Slovenije), a varessin di rezi fin al 2022/2023. L’an passât i beneficiaris dai assegns pensionistics a jerin pôc plui di 612 mil (su par jù il 0,5% in plui rispiet al 2014, l’aument plui contignût dai ultins 25 agns). Il rapuart tra contribuents e pensionâts al è stât 1,37 (840.588 contribuents su 612.018 pensionâts) e pe prime volte in sîs agns nol è calât. L’assegn pensionistic net medi intal 2015 al jere plui bas dai 610 euros, intal 2016 i impuarts a varessin di beneficiâ di un adeguament straordenari dal 0,7%. Ma, daûr des previsions, la spese publiche pal invecjament de popolazion e varès di cressi dentri dal 2060 dal 24,7% al 31,5% dal Pil e la spese pensionistiche de 11,8% al 15,3% dal Pil (il nivel plui alt tra i 28 paîs membris de UE). E duncje, daûr dai esperts dal ministeri dal lavôr al bisugne intervignî par timp.
Cu la ultime riforme, la etât pensionabile e ven alçade in maniere graduâl fin a 65 agns par ducj i doi i ses, cussì come il numar dai agns di contribuzion che a rivaran a 24 (cumò a vegnin cjapâts in considerazion i 22 agns consecutîfs cu la miôr retribuzion). Lis cundizions validis intal 2016 a son pes feminis 65 agns e 15 agns di contribuzion o 63 agns e 20 agns di contribuzion, pai oms invezit 65 agns cun almancul 15 agns di contribuzion.
E je la pussibilitât dal prepensionament che però al previôt un sbassament dal assegn su la base dal numar di mês di anticip (il malus totâl nol pues passâ il 18%): lis feminis a puedin lâ in prepensionament a 59 agns e 39 agns e 4 mês di contribuzion, i oms a 59 agns e 4 mês cun 40 agns di contribuzion.
I esperts che a àn preparât il libri blanc, che nol è stât concuardât cu la coalizion di guvier, a proponin ancje la eliminazion dal dirit al prepensionament o la definizion di un malus precîs. Tra lis propuestis e je ancje la introduzion di un mecanisim pal adeguament automatic de etât pensionabile aes futuris tindincis demografichis. Par ce che al tocje il calcul dal impuart pensionistic, in plui de estension dal periodi di contribuzion calcolât da 24 ai 34 agns cu la retribuzion plui alte, e ven proponude la introduzion di un sisteme a ponts fondât sul rapuart tra redit individuâl e situazion economiche.
Daûr dai autôrs dal libri blanc, chest gjenar di sisteme al sarès plui trasparent e al garantirès un calcul plui just des pensions.
cu lis misuris proponudis, i slovens a jentraressin sì in pension un an o doi plui tart rispiet ae normative in vore, ma i assegns pensionistics che a derivin de assicurazion pensionistiche obligatorie a saressin plui alts e a varessin di rivâ a un valôr tra il 60 e il 70% de ultime paie cjapade. La sostignibilitât des cassis pensionistichis però, e podarà jessi garantide secont il ministeri dal lavôr dome se a vignaran cjapadis ancje gnovis misuris par garantî puescj di vore a zovins e lavoradôrs plui vecjos. Tra lis misuris proponudis e je ancje la introduzion di une tasse sul capitâl. I rigjâfs a vignaressin metûts dopo dal Stât tant che contribût al finanziament dal fonts pension.
Lis novitâts che a saran al centri de discussion publiche a rivuardaressin in ogni câs lis gjenerazions che a stan ancjemò studiant o che a son daûr a jentrâ intal mont dal lavôr. ❚
Tjaša Gruden


text:
Avost 2016
AVOST - PRIME PAGJINE. EDITORIÂL - Model Friûl e guvier dal teritori / (L)INT FURLANE. Tant che pes inte aghe / 30 agns di grafie uficiâl de lenghe furlane: il percors / PAGJINE 2 – IPSE DIXIT. A à n dit de lenghe furlane / I trê scufiots: NO ai referendum di bande de Regjon / Referendum su la Costituzion, si ucin lis armis. Comitâts pal SÌ, ma ancje Sono Speciale Voto NO / PAGJINE 3 - I efiets de Brexit su lis nazionalitâts dal Ream Unît / In France e je nassude la Ocitanie / COGNONS DAL FRIÛL. Braidot (Braida, Braidotti), Cainero… / CJARGNE. Darte e la Cjargne. Viodudis di Mauro / PAGJINE 4 - Pre Zaneto, il predi poete. E je stade a pene publicade la sô prime biografie curade di Serena Fogolini | Une cerce | Cui che al jere Pre Zaneto / Siest, una maravea di aga / NETITI LA LENGHE / PAGJINE 5 - Friûlpoint, la maiute par furlan dal 1999. Un prodot moderni cun lidrîs ben plantadis te tradizion / Architeturis di tiere in Friûl Tipologjiis, tecnologjiis e materiâi: 20 agns di ricercjis / PAGJINE 6-7 - IL LUNARI DI AVOST - SIMPRI BOGNS. Lelo Cjanton, Friûl e di vuê e di doman, Pasian di Prât, 2007 / LA POESIE. Incei di Istât sepelide (1968) / RICETE. Parmesane “disorganiche” / PROVERBIS / IMPRESCJ / ORT FURLAN / I SANTS DAL MÊS. Sants Feliç e Fortunât / IL PERSONAÇ STORIC. Ottorino Aloiso / NO SON PERAULIS PAR VECJOS. Realtât aumentade / PAGJINE 8 - SLOVENIE. Il Guvier sloven al va indevant a piedi tocs, ma la economie e sta lant ben / FRIÛL EUROPE. La UE e je ferme, la Corsiche e ten bot e alc si môf in Catalogne / NO PAR FURLAN… MA BOGNS. Musiche algherese fuarte / Nazioni e Regioni nr. 7 / PAGJINE 9 - SCOMENCÂTS PAR FURLAN. 2001: Odissee Spaziâl | Il libri e l’autôr | Il tradutôr / Scrivi cine par furlan: ancje chest an il concors / Tu puedis fâ ce che tu vûs, ma no tu scjamparâs mai dal blues | Pit Ryan nus conte la sô storie / PAGJINE 10 - Bon complean Avostanis: a son 25 chest an! La rassegne Ai Colonos e ponte su Tieris e Utopiis | Une cjalade al program | Il program / Medaie de Provincie di Udin a bonsignôr Gian Carlo Menis / CE MÛT CHE SI LEI LA GRAFIE FURLANE / PAGJINE 11 - Onorificence ancje al professôr Lamuela pai 30 agns de grafie / IL FERÂL. Te colme des vacancis / PAGJINE 12 - CUINTRISTORIE DAL TARAMOT. Setime pontade. La manifestazion dai 25 di Lui: “Dalle tende…” aes barachis! / DI SCJAS IN SCJAS: I TARAMOTS INTE STORIE FURLANE. Il ribalton dal 1511 //
*** I articui a son disponibii fracant sul titul. Buine leture.


text:
FRIÛL EUROPE. Zornadis di lenghis, di dirits e di autodeterminazion
Il mês di Setembar, che al è a pene finût, al ufrìs ogni an ricorencis impuartantis par cui che in Europe i ten ae diversitât linguistiche, al dirit ae lenghe e aes lenghis, al autoguvier e ae autodeterminazion. Al è il câs dai 26 di Setembar, che tacant dal 2001 e je la Zornade europeane des lenghis: une ocasion di riflession coletive che e tocje propit il pluralisim linguistic e la cognossince e l’ûs di plui lenghis, tant che valôr culturâl, dirit di fonde e oportunitât educative, formative e socioeconomiche.
Une altre date clâf e je chê dai 11 di Setembar. Par ce che al tocje lenghis, dirits e istruzion – lu ricuardavin un an indaûr juste ta cheste pagjine – al è l’inovâl di diviersis iniziativis cjapadis sù de bande dal Parlament european tai ultins agns. Tra storie, memorie e rivendicazions di identitât e di autoguvier, chê stesse zornade e je chê de “Diada”, la fieste nazionâl catalane, e des mobilitazions a pro de indipendence de Catalogne. Cun di plui, chest an, in chê date si vierzeve la campagne eletorâl pal vôt «autonòmic» dai 27 di Setembar, là che la sielte dai parlamentârs de Generalitat e à cjapât sù ad in plen ancje un altri significât, in continuitât cul referendum pe indipendence dai 9 di Novembar stâts, mai ricognossût di Madrid.
Tal moment che o sierìn il gjornâl, nus rivin lis primis informazions di Barcelone in cont dai risultâts: lis listis indipendentistis – di une bande il rassemblement ‘Junts pel Sì’ e di chê altre la çampe alternative de Cup – a restaressin par pôc sot dal 50% plui un dai vôts, ma a varessin la maiorance assolude des sentis in Parlament. In chestis cundizions, si puest fevelâ sei di vitorie storiche che di sucès smiezât. Chi di cualchi setemane si capirà miôr ce che al nas in Catalogne. Par sigûr a saltin fûr daurman doi elements: la petenade che a àn cjapade i partîts spagnûi e spagnoliscj (Pp e Psc-Psoe) e il sucès invezit de Cup, che in confront cul 2012 e moltipliche par trê la sô percentuâl e il numar dai siei rapresentants tal Parlament di Barcelone, tant a dî che la cuistion catalane e je ancje une cuistion sociâl.
Chê dai 27 di Setembar e je une date impuartante, che e sa di Europe e di dirits, ancje pal Friûl e pai furlans. In chê date di vincj agns indaûr il Consei regjonâl dal Friûl-VJ al faseve buine une prime version di chê che e sarès deventade la Leç regjonâl 15 dal 1996 pe tutele e pe promozion de lenghe furlane. Chel test di leç al vignive fermât dal Guvier talian par vie che… al jere masse european, a tacâ di un riferiment masse fuart ae ‘Cjarte europeane des lenghis regjonâls o minoritariis’, in chê volte nancje firmade de bande di Rome.
In chê ocasion la Regjon e rispuindeve aes obiezions dal Guvier cun decision e cun diplomazie: il test al tornave in Consei e al vignive fat bon cualchi mês plui indenant cun cualchi modifiche di caratar formâl ma cence mudâ l’implant inovatîf e european dal proviodiment. Di une bande al ven di dî che, magari cussì no, a jerin altris timps. Di chê altre, pe lontanance dal Stât talian rispiet ae Europe dai principis di fonde e dai dirits, al somee che nol sedi cambiât nuie. ❚
Marco Stolfo